
DRŽAVNI ZBOR 
SKUPINA POSLANK IN POSLANCEV


Ljubljana,  22.1.  2014
Na podlagi 88. člena Ustave Republike Slovenije (Uradni list RS, št. 33/91-l, 42/97,  66/00, 24/03, 69/04, 68/06, 47/13, 47/13), 19. člena Zakona o poslancih (Uradni list RS, št. 112/05 - uradno prečiščeno besedilo, 20/06 - ZNOJF-1 in 109/08, 48/12) in 114. člena Poslovnika Državnega zbora Republike Slovenije (Uradni list RS, št. 92/07 - uradno prečiščeno besedilo) vlagamo podpisani poslanci


PREDLOG ZAKONA O PREMOSTITVENEM ZAVAROVANJU POKLICNIH ŠPORTNIKOV


in vam ga pošiljamo v obravnavo na podlagi 114. in 115. člena Poslovnika Državnega zbora Republike Slovenije. 

Priloge:
- Predlog Zakona o premostitvenem zavarovanju poklicnih športnikov 

Predlog Zakona o premostitvenem zavarovanju poklicnih športnikov

I
UVOD

1. OCENA STANJA IN RAZLOGI ZA SPREJEM ZAKONA O PREMOSTITVENEM ZAVAROVANJU POKLICNIH ŠPORTNIKOV (ZPZPŠ)

1.1 RAZLOGI ZA SPREJEM ZAKONA 

Kariera poklicnega športnika (športnice) je v primerjavi s poklicno kariero običajnega človeka, izredno kratka ter predvsem izpostavljena velikemu številu zunanjih dejavnikov/vplivov. V povprečju poklicni športniki končujejo svoje kariere nekaj po dopolnjenem tridesetem letu starosti. To je obdobje, ko začnejo razmišljati o novem poglavju in nadaljevanju aktivnega življenja ter s tem povezane sekundarne, »poslovne«, kariere. Zelo majhno je število športnikov, ki jim po končani športni karieri ni potrebno razmišljati o prihodnosti in z njo povezanimi aktivnostmi. Tako lahko trdimo, da je za večino poklicnih športnikov začetek novega življenjskega obdobja vse prej kot lahek. 

V kar nekaj evropskih državah so kot olajševalni ukrep za ublažitev prej omenjenega prehoda in morebitni dvig standarda športnikovega življenja v novem življenjskem obdobju, ustanovljeni tako imenovani premostitveni (v tujini največkrat imenovani »karierni/pokojninski« skladi), ki športniku omogočajo ciklično izplačevanje privarčevanih sredstev. Predvsem je to pomembno za tisto začetno obdobje, ko posameznik morda ne najde prave ideje ali možnosti za nove izzive.

Stanje oziroma razmere na področju športa v Republiki Sloveniji ter posledično pozitivni zgledi iz tujine, so pripeljali do odločitve, da se tudi v Republiki Sloveniji začne s postopkom priprave in izvedbe projektov, ki bodo koristili slovenskim športnikom in športnemu prostoru nasploh. 

Uresničevanje javnega interesa je opredeljeno v nacionalnem programu športa, s katerim država soustvarja pogoje za razvoj športa. "Način podpore športnikov" je določen z vsebinami ter strokovnimi in razvojnimi nalogami nacionalnega programa ter z Zakonom o športu, in je, odvisno od vsebine ali naloge, neposreden ali posreden, namenjen pa tako uveljavljenim vrhunskim športnikom, kot tudi mladim talentom. 

Poleg že obstoječih ukrepov na področju športa, ki jih vodijo državne institucije in Olimpijski komite Slovenije - Združenje športnih zvez, kot krovna organizacija, pa je Sindikat športnikov Slovenije uvidel veliko praznino na področju socialnih programov oziroma pomoči prilagajanju športnikov na nadaljevanje življenja po končani športni karieri (prilagajanju na drugo življenjsko kariero). Temu, izjemno aktualnemu, problemu do danes ni bilo namenjeno velike pozornosti, saj se tako športniki kot njihovi trenerji ali vodstva klubov oziroma športnih zvez, premalokrat zavedajo hitre minljivosti in velike možnosti socialne ogroženosti posameznega športnika po končani karieri.

Prav s tem namenom je Sindikat športnikov Slovenije predlagal pripravo predloga Zakona o premostitvenem zavarovanju poklicnih športnikov, ki bi le-tem omogočal lažjo premostitev obdobja med koncem športne kariere in nadaljevanjem »druge« ter posledično uspešnejše in hkrati učinkovitejše načrtovanje novega življenjskega obdobja.

Problem vključitve športnika v tako imenovalno “civilno” življenje ni le problem posameznika samega, temveč lahko za sabo potegne ničkoliko socialno-družbenih dejavnikov in posledic. Predvsem je potrebno poskrbeti za socialno varnost športnika, ki je lahko v prehodnem obdobju, po končani športni karieri velikokrat ogrožena. S tem imamo v mislih predvsem finančno stabilnost in nespametno razpolaganje z lastnimi finančnimi sredstvi.

Velika večina poklicnih športnikov v Republiki Sloveniji nima sklenjenega delovnega razmerja s športnim društvom, ampak imajo preko registra (razvida), ki ga vodi Ministrstvo za šolstvo in šport, urejen status poklicnega športnika, kar jih enači s statusom samostojnega podjetnika ali pa imajo ustanovljeno kakšno drugo obliko družbe, s pomočjo katere športnim društvom izstavljajo račune za »opravljeno delo«. Poleg peščice, ki je zaposlena v javni upravi Republike Slovenije, je prav tako kar nekaj športnikov zaposlenih v podjetjih, ki so sponzorji športnih društev, za katera nastopajo.

1.2 PREGLED IN OCENA SEDANJEGA STANJA 

Po podatkih Ministrstva za notranje zadeve, je trenutno v Sloveniji (na dan, 15. 9. 2010) registriranih 7872 športnih društev, ki so razvrščena v skupino: športna in rekreativna društva.

Ministrstvo za šolstvo in šport vodi dva registra na področju športa: register poklicnih športnikov in register oseb s statusom zasebnega športnega delavca. Slednjih je v registru 469 (na dan, 19. 10. 2010). Aktiven športnik, član športnega društva in nacionalne panožne športne zveze, pa lahko opravlja naloge - delo v športu kot poklicni športnik (od dopolnjenega 15 leta starosti). Teh je po zadnjih podatkih 496 (na dan, 19. 10. 2010).

V razvid poklicnih športnikov je vpisanih 496 poklicnih športnikov, v 24-tih športnih panogah:

	PANOGA
	ŠTEVILO PŠ
	%

	NOGOMET
	200
	40,32

	ROKOMET
	112
	22,58

	KOŠARKA
	61
	12,30

	ODBOJKA
	34
	6,85

	HOKEJ NA LEDU
	24
	4,84

	KOLESARSTVO
	12
	2,42

	SMUČANJE BIATLON
	9
	1,81

	SMUČANJE ALPSKO
	8
	1,61

	ATLETIKA
	4
	0,81

	PLES
	4
	0,81

	KAJAK - KANU
	3
	0,60

	AVTO MOTO - MOTOKROS
	3
	0,60

	PLAVANJE
	3
	0,60

	TENIS
	3
	0,60

	VESLANJE
	3
	0,60

	SMUČANJE SKOKI
	2
	0,40

	JUDO
	2
	0,40

	JADRANJE
	2
	0,40

	NAMIZNI TENIS
	2
	0,40

	NORDIJSKA KOMBINACIJA
	1
	0,20

	KONJENIŠTVO
	1
	0,20

	ŠAH
	1
	0,20

	KICKBOXING
	1
	0,20

	TEK NA SMUČEH
	1
	0,20

	SKUPAJ
	496
	


Država skrbi za športnike tudi preko zaposlovanja v državnih organih. V državni upravi je tako zaposlenih 116 (MF – 18, MNZ – 27, MORS – 71) vrhunskih športnikov in trenerjev (109 športnikov, 7 trenerjev).

2. CILJI, NAČELA IN POGLAVITNE REŠITVE PREDLOGA ZAKONA O PREMOSTITVENEM ZAVAROVANJU POKLICNIH ŠPORTNIKOV (ZPZPŠ)

2.1 CILJI

Cilji predlaganega zakona o premostitvenem zavarovanju poklicnih športnikov so:


zagotoviti transparentnost in preglednost sistema zaposlovanja poklicnih športnikov v športnih društvih


odpreti sistemske možnosti in vzpostaviti posebno obliko poklicnega zavarovanja športnikov


omogočiti poklicnim športnikom, da v času športne kariere poskrbijo za svojo socialno varnost za čas po prenehanju poklicnega ukvarjanja s športom in do trenutka, ko se vključijo v »civilno« življenje


vključiti državo, da preko davčnih olajšav podpira in spodbuja varčevanje poklicnih športnikov za čas po končani športni karieri

2.2 NAČELA

S predlaganim zakonom se uveljavljajo zlasti sledeča načela: 


načelo obveznega zavarovanja


načelo zavarovanja na podlagi plačila prispevkov


načelo odvisnosti pravic od višine vplačanih prispevkov


zaveza države za podpiranje premostitvenega zavarovanja z ustreznimi davčnimi olajšavami.

2.3 POGLAVITNE REŠITVE

V okviru splošnih določb so predstavljeni namen in temeljna načela zakona ter opredeljeni poklicni športniki. Temeljni namen zakona je, da se poklicnim športnikom zagotovi socialna varnost po zaključku njihove poklicne športne kariere ter da se jim zagotovijo sredstva v času, ko se vključujejo v življenje, ko jim šport ne bo več predstavljal osnovnega oziroma temeljnega vira zaslužka. Za poklicne športnike se po predlaganem zakonu štejejo osebe, ki imajo sklenjeno pogodbo o zaposlitvi in so na podlagi te pogodbe kot športniki zaposlene v Republiki Sloveniji, osebe, ki so vpisane v razvid poklicnih športnikov in imajo status poklicnega športnika po predpisih o športu ter osebe, ki na podlagi civilnih pogodb delajo kot športniki v tujini.

V poglavju, ki govori o zavarovancih in pravicah iz zavarovanja, je določeno, da se v premostitveno zavarovanje obvezno vključijo tisti športniki, ki so v delovnem razmerju s športnimi društvi, pri čemer gre za športna društva, ki so člani nacionalnih panožnih športnih zvez.  Ostalim poklicnim športnikom, ki so bodisi zaposleni pri drugih delodajalcih, bodisi so samozaposleni, so študentje oziroma nimajo posebnega statusa, imajo pa naziv vrhunskega športnika in stalno prebivališče v Republiki Sloveniji, oziroma športnikom, ki kot državljani Republike Slovenije na podlagi različnih civilnih pogodb delajo v tujini, pa se s predlaganim zakonom omogoča prostovoljna vključitev v obvezno zavarovanje.

Zavezanci za plačilo prispevka za premostitveno zavarovanje poklicnih športnikov so zavarovanci, ki plačujejo prispevke od osnove, ki jo predstavljajo plače ter premije oziroma nagrade, ki jih zavarovanci prejemajo za svoje športne dosežke. Pri tem predlog zakona določa, da prispevke zaposlenih v društvih v imenu in za račun zavarovanca odvajajo društva, tisti, ki se prostovoljno vključijo v obvezno zavarovanje, pa prispevke nakazujejo sami. 

Zavarovanci lahko pravico iz zavarovanja uveljavijo po dopolnjenem 35 letu starosti, to je starost, po kateri se v skladu z domačimi in tujimi izkušnjami, športniki običajno dokončno prenehajo poklicno ukvarjati s športom. Glede na to, da je osnovni namen zakona športnikom omogočiti blag in finančno čim manj boleč prehod iz aktivnega športnega v tako imenovano »civilno« življenje, je predlagatelj to starost predlagal kot mejnik za uveljavljanje pravic. V primeru, da bi športnik kariero končal prej, zato ker bi utrpel poškodbo ali zaradi kakih drugih razlogov zdravstvene narave, pa je v zakonu predvidena možnost predčasnega uveljavljanja pravice. 

Pravici po zakonu sta bodisi premostitvena renta, ki se izplačuje uživalcu v obliki mesečnega zneska, bodisi enkratno izplačilo. 

Premostitvena renta je časovno limitiran denarni prejemek, katerega višina in obdobje prejemanja sta odvisna od višine odkupne vrednosti enot premoženja premostitvenega sklada, vpisanega na osebnem računu zavarovanca. Višino premostitvene rente izračuna zavarovalnica, ki bo rento izplačevala. V davčno osnovo obdavčevanja dohodka po zakonu o dohodnini naj bi se ob izplačevanju premostitvene rente vštevalo 30 % rente, ki se izplačuje uživalcu v mesečnih zneskih. 

Enkratno izplačilo je izplačilo v višini odkupne vrednosti enot premoženja, vpisanega na osebnem računu in je predvideno v primeru, če sredstva na osebnem računu zavarovanca ob izpolnitvi pogojev ne presegajo 5.000 EUR. Izjemoma pa lahko zavarovanec zahteva enkratno denarno izplačilo v višini celotne odkupne vrednosti, pri čemer pa bo njegova davčna olajšava bistveno nižja. 

Prispevki se v času trajanja varčevanja zbirajo na osebnih računih zavarovancev pri Skladu premostitvenega varčevanja. Oblikovanje tega sklada in pravila njegovega delovanja natančneje določa predlog zakona. Prav tako je s predlogom zakona določen tudi nadzor nad upravljanjem in poslovanjem sklada ter nad izplačevanjem rent. 

Zakon naj bi začel veljati 15 dan po objavi, za pripravo podzakonskih aktov pa je predvideno 6-mesečno obdobje. 

3. OCENA FINANČNIH POSLEDIC ZA DRŽAVNI PRORAČUN IN DRUGA JAVNA FINANČNA SREDSTVA

S predlaganim zakonom se ureja premostitveno zavarovanje poklicnih športnikov, s katerim se zagotavlja njihova socialna varnost po zaključku aktivne športne kariere, hkrati pa se z uvajanjem plačevanja prispevkov določijo ustrezne davčne olajšave. Predlagane davčne olajšave so primerljive s sistemom davčnih olajšav, ki so ponavadi uveljavljene za prispevke s področja socialne varnosti zavezancev. Izhodišče pri opredelitvi davčnih olajšav je tako imenovani sistem EET  (exempt-exempt-tax), ki predvideva izvzem vplačil iz obdavčevanja, izvzem Sklada iz obdavčevanja in obdavčevanje izplačanih premostitvenih rent ali izplačanih odkupnih vrednosti enot premoženja.

Izhajajoč iz predlaganih rešitev ter na podlagi konkretnih podatkov nogometnih klubov 1. Slovenske nogometne lige za sezono 2008/2009 ter na podlagi ocen finančnih podatkov drugih športnih panog v Sloveniji, so ocene finančnih posledic zakona naslednje:

3.1 OCENA UČINKOV DAVČNIH OLAJŠAV OB VPLAČILU PRISPEVKOV, NA PRIMERU KLUBOV 1. SNL

V sezoni 2008/2009 je povprečna bruto plača (brez premij in nagrad za uspeh)  nogometaša 1. SNL bila 2017,00 EUR. Povprečna sestava nogometne ekipe prvoligaškega kluba je v navedeni sezoni štela 28 nogometašev, v 1. SNL skupno torej 280 profesionalnih nogometašev. Ocenjujemo, da je povprečna prispevna stopnja za socialne prispevke znašala 25% (glede na tri možne statuse profesionalnih nogometašev - zaposleni, poklicni športniki in tako imenovani normiranci). Ocenjeni povprečni skupni znesek prispevkov po tem zakonu (na podlagi prej navedenih podatkov) ter v skladu z določbami 13. člena tega zakona znaša na zavezanca 5051 EUR letno. V povprečju bi bila letna dohodninska obveznost,  zaradi znižanja  neto davčne osnove za obdavčevanje zavezanca po ZdoH ter upoštevajoč predlagano davčno olajšavo za vplačila v premostitveni sklad, nižja za 1.087 EUR na zavezanca oziroma bi za 280 nogometašev na letnem nivoju predstavljala znižanje dohodninske obveznosti v višini 304.360 EUR.

3.2 OCENA UČINKOV DAVČNIH OLAJŠAV OB VPLAČILU PRISPEVKOV, NA PODLAGI PODATKOV ZA KOLEKTIVNE ŠPORTE

Po podatkih AJPES za finančno leto 2008, v strukturi izkazanih prihodkov kolektivnih športov (nogomet, košarka, rokomet, hokej in odbojka) nogomet sodeluje z okoli 45%. Ob izhodišču, da so zavarovanci po tem zakonu predvsem športniki iz kolektivnih športov ter z grobim upoštevanjem prej navedene strukture prihodkov teh športov, ocenjujemo, da bo na račun vplačil prispevkov po tem zakonu in predlagane davčne olajšave v proračun RS priteklo na letnem nivoju za okoli 676.000 EUR manj dohodnine. Predlagana davčna olajšava za izplačevalce po ZDDPO ne bo imela nobenih fiskalnih učinkov, ob izhodišču, da bodo prispevki po tem zakonu v celoti bremenili obstoječa bruto izplačila dohodkov športnikov.

3.3 OCENA UČINKOV DAVČNIH OLAJŠAV OB IZPLAČILU PREMOSTITVENE RENTE OZIROMA OB IZPLAČILU ODKUPNE VREDNOSTI ENOT PREMOŽENJA

Upoštevajoč zgoraj navedene podatke o povprečnih zneskih bruto plač nogometašev 1. SNL in ob pogoju, da bi se med zavarovance po tem zakonu vključili vsi profesionalni nogometaši ocenjujemo, da bi v prvem letu, na podlagi tega zakona, skupna vplačila v premostitveni sklad znašala 1.414.280 EUR. Ob enakih ocenjenih izhodiščih (da bi predstavljala vplačila nogometašev v strukturi vplačil 45%) ocenjujemo, da bi bila vsota vseh vplačil v premostitveni sklad v prvem letu po uveljavitvi zakona znašala 3.143.000 EUR. Finančne učinke (na proračun RS) predlaganih davčnih olajšav za izplačane premostitvene rente ter izplačane odkupne vrednosti enot premoženja v tem trenutku ni moč oceniti, saj ne razpolagamo s podatki o starostni strukturi bodočih zavarovancev po tem zakonu (glej določila 8. člena zakona in omejitev izplačil pred določenim letom starosti zavarovanca) ter tudi ne z načini izplačil (v obliki mesečne rente ali v enkratnem znesku). Vsekakor pa lahko ocenimo, da se bo učinek predlagane davčne olajšave, za izplačila premostitvenega sklada, razporedil na več bodočih fiskalnih let. 

Predlog zakona ne predvideva odhodkov iz državnega proračuna, uveljavile pa se bodo davčne olajšave.

Predlog zakona ne predvideva finančnih posledic za druga javna finančna sredstva.

4. PRIKAZ UREDITVE V DRUGIH PRAVNIH SISTEMIH IN PRILAGOJENOST PREDLAGANE UREDITVE PRAVU EVROPSKE UNIJE

4.1 PRIMERJALNA ANALIZA: BELGIJA, NIZOZEMSKA, NORVEŠKA, ŠPANIJA IN VELIKA BRITANIJA

Primerjalna analiza je bila izdelana na podlagi raziskav, narejenih v letih 2001 in 2006 (Vir:Tax facilities for football players, A comparison of 12 tax regimes for football players,Ernst&Young, 2001 in Research of a Pan-European career fund, Tax and pension facilities for professional football players in Europe, Ernst&Young, 2006)znotraj Evropske unije in širše. Raziskavi sta bili izdelani pod skupnim pokroviteljstvom in nadzorom organizacije FIFPro (Mednarodne zveze združenj poklicnih nogometašev), Evropske komisije in nizozemskega davčno svetovalnega podjetja, Ernst&Young. V letu 2001 je bila obsežna primerjalna raziskava narejena na primeru 11 evropskih držav in Japonske, v letu 2006 pa so pod drobnogled primerjav in razvrščanja nanašajoč se na davčne ugodnosti za poklicne nogometaše, vzeli 21 evropskih držav.

Kot je bilo omenjeno, sta obe raziskavi temeljili le na proučevanju davčnih sistemov in njihovih vsebin, ki so usmerjene v korist poklicnim nogometašem. Problematika ter aktualnost ureditve sistemov v posameznih državah pa je vsekakor primerna ali celo nujna za razširitev veljavnosti le-teh na vse športne panoge.

Rezultati raziskav so pokazali, da veliko poklicnih nogometašev nima izdelanega načrta za nadaljevanje kariere po končanem aktivnem ukvarjanju s športom, gledano z vidika izobraževanja ali zagotavljanja pokojnine. Izpostavimo lahko tudi problem prehoda poklicnih nogometašev med klubi znotraj Evrope in posledično njihovo obdavčevanje.

Avtorji so v raziskavah primerjali nekaj glavnih značilnosti davčnih sistemov, ki se nanašajo na poklicne nogometaše: davek od osebnih prejemkov, osnovo za obdavčevanje prihodkov, ravnanje s tujimi poklicnimi nogometaši (športniki) in posebne davčne ugodnosti (zakonodaja na področju osebnostnih pravic).

Ko primerjamo rezultate raziskav v letih 2001 in 2006 lahko opazimo, da so nekatere države v tem času že implementirale pokojninske ugodnosti za poklicne nogometaše, medtem ko so države, v katerih je bil sistem vzpostavljen že pred tem, tega izpopolnile in nenazadnje izboljšale. Države, ki so v tem petletnem obdobju uvedle sistem pokojninskih ugodnosti so Norveška, Španija, Portugalska in Danska. Ob teh pa se v zadnjem času pojavljajo tudi nove države, ki izvajajo postopek obveščanja in uvajanja tovrstnega sistema (Irska).

Izpostaviti kaže tudi nekaj drugih ugotovitev oziroma rezultatov raziskav: najbolj primeren vidik za primerjavo med državami so davčne stopnje prirejenih »kariernih« oziroma »pokojninskih« skladov za poklicne nogometaše; države, ki imajo ali, ki so v postopku ustanavljanja »kariernih« oziroma »pokojninskih« skladov, so na najvišjih mestih lestvice tako imenovane »davčne privlačnosti«; Norveška je najbolj napredovala, saj je v svoj sistem uvedla kombinacijo nizke davčne stopnje, »emigrantskega« (dvoletnega) sistema za poklicne nogometaše s kratkoročnimi pogodbami in posebne davčne olajšave za te športnike.

Gledano na lestvico držav iz naslova davčnih ugodnosti je največji upad doživela Velika Britanija, prav zaradi sprememb posebne pokojninske ugodnosti oziroma določitve mejne starosti začetka izplačevanja finančnih sredstev iz pokojninskega sklada (ta se je namreč povišala s 35 na 55 let starosti), kar je povezano z enormnimi zaslužki nogometašev v najbogatejšem športnem tekmovanju na svetu, medtem ko je Nizozemska s svojimi ugodnimi ukrepi in sistemom že vrsto let na vrhu omenjene lestvice. 

Na podlagi sklepov omenjenih raziskav lahko zaključimo, da bi morala vsaka od evropskih držav, na nacionalni ravni, zagotoviti vsaj minimalne ugodnosti iz naslova premostitvenega (kariernega/pokojninskega) sklada, z namenom ustvariti enakost in usklajenost med državami, članicami EU. Idealno bi bilo, če bi to, tako vsebinsko kot finančno, stimulirala Evropska unija.

Omenjena področja zajema tudi Bela knjiga o športu, ki je temeljni dokument na področju športa v Evropski uniji. Videnje in pojmovanje športa kot takšnega (ali bolj specifično nogometa, kot najbolj popularnega športa v Evropi), opisuje s političnega, ekonomskega, socialnega, kulturnega, prostočasovnega, zdravstvenega in pravnega vidika. Prav tako je v Beli knjigi opisana vloga in moč sodne oblasti, ki jo ima v športu Evropski parlament ter nenazadnje, kako naj se šport kot vrednoto upošteva, ozirajoč se na ostale aktivnosti znotraj EU.

4.2 DAVČNA POLITIKA

BELGIJA

V Belgiji je obdavčevanje ločeno glede na nacionalnost posameznikov, in sicer na državljane Belgije in tujce. Obdavčitev tujcev je enaka obdavčitvi domačih prebivalcev v primeru, ko ima tujec stalno prebivališče na ozemlju Belgije. Obdavčevanje je progresivno in (procentualno) narašča glede na letni prihodek posameznika (min. 0-7290€ -- 26,75%  in max. ≤31700€ -- 53,50%).

Ozirajoč se na belgijske davčne oblasti, lahko poklicni nogometaš dohodke prejema iz treh naslovov: 

-
mesečna plača ali prihodek od kluba ali nacionalne zveze, kjer je posameznik zaposlen oziroma katere član je omenjeni klub; 

-
dohodki iz dobičkonosnih aktivnosti, kar pomeni plačilo ali prihodek od kluba ali nacionalne zveze, kjer posameznik ni zaposlen oziroma klub ni član nacionalne nogometne zveze;  

-
dohodki iz ostalih dobičkonosnih aktivnosti so prihodki ali nagrade posameznikov oziroma organizacij, za vse dejavnosti, ki niso omenjene pod prvo ali drugo alinejo (intervjuji, reklame, televizijski nastopi, … ) 

Tako kot vsi državljani, morajo tudi poklicni nogometaši prikazovati (prijavljati) svoje stroške. Nogometaš se lahko odloči ali bo prikazoval dejanske stroške ali pa bo plačal vnaprej določen normiran pavšal. Če njegovi dejanski stroški ne presegajo omenjenega pavšala, je posameznik upravičen do vložitve zahtevka ter povrnitve razlike.

Tujim poklicnim nogometašem (športnikom) je omogočeno, da se za obdobje štirih let prijavijo v poseben davčni status, seveda če ustrezajo določenim pogojem in formalnostim. Tisti, ki so poklicno vezani na igranje nogometa v Belgiji se imajo možnost »prostovoljno« odreči 18% zaslužka. Kot posledica, tem posameznikom ni potrebno oddati davčne napovedi, a so po drugi strani prikrajšani za odbitek dejanskih stroškov. 

Belgijska vlada ima namen te ukrepe spremeniti, in sicer omenjenih 18% prostovoljnih dajatev omogočiti le poklicnim nogometašem (športnikom) z največ 30 delovnimi dnevi letno. To se pravi, da bo ukrep omejevalen in neugoden za vse tuje poklicne nogometaše.

NIZOZEMSKA

Nizozemski davčni sistem temelji na sistemu treh, tako imenovanih »predalčkov«. Vsak od le teh ima svojo vsebino, svoje davčne stopnje, pravila in izjeme. V prvi »predalček« spadajo prihodki iz naslova zaposlitev .Ti prihodki so obdavčeni progresivno in sicer v štirih razredih (34,15% - 52%). V drugi »predalček« spadajo prihodki iz naslova poslovanja z delnicami in so obdavčeni po 25% davčni stopnji. V tretji »predalček« pa spadajo prihodki iz naslova varčevanja in vlaganja, kjer se upošteva 4% donos in je obdavčen s 30%.  

Poklicni nogometaši, ki so prebivalci/državljani Nizozemske so primorani oddati davčno napoved glede na zaslužek po vsem svetu (z izjemo mednarodnih davčnih obveznosti/pogodb), medtem ko so tujci zavezani dati napoved le glede zaslužka v državi (na Nizozemskem).

Glavna prednost takšnega sistema je, da imajo tuji poklicni igralci korist od vseh odtegljajev, rent in osebnih davčnih ugodnosti, ki so navadno namenjene državljanom Nizozemske. Po drugi strani pa so Nizozemski državljani primorani državi plačevati davke tudi od prihodkov, ki jih zaslužijo po svetu.

Prihodki poklicnih nogometašev na Nizozemskem so največkrat sestavljeni iz plače, dodatkov, odškodnin ob prestopih, nagrad oziroma premij za zmage ter sponzorskih pogodb. Glede na igralčev prihodek, mora tako klub mesečno plačevati davke. Za prihodke iz ostalih naslovov (individualne sponzorske pogodbe, televizijski nastopi, itn ) pa je odgovoren igralec sam.

Na Nizozemskem so tako domači kot tuji poklicni igralci nogometa obravnavani enako, če seveda upoštevamo pogoj, da so slednji obvezani do plačevanja davka.

Tuji poklicni nogometaši z začasnim delom na Nizozemskem se lahko poslužijo tako imenovane »30%-regeling« olajšave, če za to izpolnjujejo določene pogoje. Davčni uradniki preverijo preteklo kariero igralca, trenutni položaj v ekipi in število odigranih tekem za državno reprezentanco ter tako poskušajo določiti posameznikov status. Če so posameznikove kvalitete (pričakovanja) ocenjene kot »izjemne«, lahko delodajalec (v tem primeru nogometni klub) zagotovi odobritev davčne izjeme v višini 30% od 100/70. To povračilo mora biti knjiženo kot »zunanji« strošek. Kot je bilo omenjeno poprej pa se lahko tuji nogometaš obravnava enako kot nizozemski državljan.

Od leta 1972 imajo na Nizozemskem posebno olajšavo, namenjeno poklicnim nogometašem in sicer tako imenovani CFK – Fond.

NORVEŠKA

Norveški davčni sistem loči med običajnim zaslužkom in zasebnim zaslužkom.

Tako kot na Nizozemskem so državljani Norveške obdavčeni ne glede na kraj zaslužka po svetu, medtem ko so tujci obdavčeni le za dohodek znotraj države. Posameznik je obravnavan kot državljan Norveške, če na njenem ozemlju preživi več kot 183 dni letno. 

Tuji poklicni nogometaši so na Norveškem obravnavani kot domači, gledano z vidika davčne politike. Imajo možnost, da izbirajo standardni odtegljaj (10%) od celotnega zaslužka (omejeno na 40.000 NOK). Ta možnost nadomešča ostale davčne odtegljaje, ki so del osnovne davčne politike. Posameznik, ki ustreza vsem pogojem, se tega sistema lahko poslužuje le dve leti.

Prav tako imajo tuji poklicni nogometaši (športniki) možnost, da so obdavčeni kot umetniki po posebnem davčnem zakonu.

ŠPANIJA

Španija ima prav tako progresivno politiko obdavčevanja, in sicer razdeljeno v pet razredov letnega zaslužka.

Posameznik se v Španiji obravnava kot državljan, če v državi preživi več kot 183 dni na leto, razen če ne dokaže, da je davke plačeval kjerkoli drugje (v drugi državi). Kot dokazilo mora posameznik predložiti potrdilo državnega davčnega urada, kjer so bile davčne obveznosti poravnane.

Španija ne dovoljuje  sistema dvojnega državljanstva oziroma ločenega plačevanja davkov znotraj enega leta.

V Španiji ima pogodba poklicnega nogometaša naravo pogodbe o zaposlitvi, zaslužek pa je uvrščen kot prihodek iz delovnega razmerja. Takšen prihodek je obdavčen po davčni osnovi 15%, a so predhodno upoštevani vsi davčni odtegljaji in vse splošne olajšave (veljavne predvsem za državljane Španije).

Poklicni nogometaši imajo v Španiji možnost koriščenja treh glavnih davčnih olajšav. Te so:

-
davčni sistem za izseljence/priseljence (samo za tuje državljane);

-
davčni sistem zasnovan na osebnostnih pravicah športnika;

-
vzajemen/skupen davčni sistem za poklicne športnike.

VELIKA BRITANIJA

V Veliki Britaniji poznajo progresivno davčno politiko, ki je razdeljena na tri razrede. Znesek letnih zaslužkov je obdavčen od 10% (0 - 2150£) do 40% (33300£  ≥).

Državljani Velike Britanije so obdavčeni glede na zaslužek po vsem svetu, medtem ko so tujci obdavčeni sorazmerno  glede na število delovnih dni na območju Velike Britanije.

Kot državljana Velike Britanije se posameznika obravnava po enemu izmed treh pogojev: 

-
če posameznik pride v državo za krajše obdobje od dveh let in si zagotovi začasno bivališče, in letno preživi več kot 183 dni v državi; 

-
če v državi ostane več kot dve leti; 

-
ali če obišče državo štiri leta zapored po najmanj 91 dni letno, se ga peto leto avtomatično začne

obravnavati kot državljana.

Glede na zgornje pogoje je poklicni športnik uvrščen med »navadne« državljane, če ima namen ostati v državi najmanj tri leta (in je tako obdavčen na prihodke s celega sveta). Če pa poklicni igralec podpiše pogodbo za manj kot dve leti, pa je lahko obravnavan kot ne-nastanjen državljan, če seveda v državi ostane 183 dni/leto ali več.

Vsi prihodki poklicnih nogometašev se upoštevajo kot prihodki iz zaposlitve.

Tuji poklicni nogometaši so v Veliki Britaniji enako obravnavani kot domačini, seveda v sorazmerju z njihovimi prihodki. Izjeme so lahko le zaslužki tujih nogometašev v tujini, ko le-teh davčna zakonodaja ali pogodbe športnikov ne obravnavajo.

4.3 PREMOSTITVENI / KARIERNI / POKOJNINSKI SKLADI

BELGIJA

Belgija ima poleg posebnega davčnega sistema, ki je namenjen poklicnim nogometašem, tudi poseben pokojninski sklad. Ta sklad je kot nekakšen dodatek uradnemu pokojninskemu sistemu, ki se navezuje na vsakogar, ki je delal na področju Belgije in plačeval prispevke za socialno varnost.

Omenjen sistem je zasnovan na modelu skupinskega zavarovanja in zagotavlja prihodek v obdobju po končani poklicni karieri oziroma v primeru smrti posameznika. Ta ugodnost je na voljo vsem poklicnim nogometašem, ki igrajo za enega od belgijskih klubov, ne ozirajoč se na njihovo nacionalnost. Članstvo v skladu je celo obvezno za vse igralce prve in druge belgijske lige, katerih letni zaslužek presega 12.250€.

Prispevanje v omenjeni sklad se prične z dnem, ko posameznik podpiše pogodbo z enim od belgijskih klubov in ima tako zagotovljeno plačilo skupinskega zavarovanja s strani delodajalca. 

Splošno gledano, znesek, ki ga posamezen športnik v svoji karieri privarčuje v skladu (vložki + donos) mu bo izplačan v enkratnem znesku, ko le-ta dopolni 35 let (pod pogojem, da je že zaključil svojo poklicno športno pot). Če je športnik pri starosti 35+ še aktiven, bo klub nadaljeval z vlaganjem sredstev v sklad. Takšnemu športniku bo denar izplačan, ko zaključi poklicno kariero. 

Ker Belgijci uporabljajo sistem enkratnega izplačila, temu skladu težko rečemo pokojnina ali preskrbnina za stara leta. Ta znesek je mišljen predvsem kot investicijski kapital za športnike v drugem življenjskem obdobju.

Poleg poklicnih nogometašev pa je sklad namenjen tudi ostalim športnikom, le da tem ni obveza sodelovati v sistemu. Njihova vključitev torej temelji na prostovoljni osnovi.

Vsebina sklada je določena v nacionalni belgijski zakonodaji in je pod nadzorom Ministrstva za Finance. Plačila, ki so s strani klubov izvedena v ta namen so nadzorovana preko Licenčnega odbora Proflige. To telo lahko naloži klubom visoke denarne kazni, v primeru, ko le-ti ne poravnajo vseh obveznosti. Odločitve o naložbah zbranega denarja so narejene v celoti s strani zavarovalnic, kot je to navedeno v pogodbah s klubi in posameznimi igralci. Iz tega sledi, da tako klubi kot igralci nimajo pravice odločati o naložbah in plemenitenju denarja. Lahko se le odločijo za prerazporeditev določene vsote denarja v življenjsko zavarovanje ali kaj podobnega. Kakorkoli, zavarovalnice, pogodbeno, posameznikom v vsakem primeru zagotavljajo ugoden izkupiček.

Stopnja vloženih zneskov je odvisna od višine letnega zaslužka posameznika, ki je sestavljen iz: plače, premij za zmago, pogodbenih obveznosti in ugodnosti. V ta skupek ne štejemo denarja iz naslova reklam in oglaševanja.

Obvezni zneski (pologi), ki so izračunani glede na celoten letni zaslužek posameznika so:

-
med € 12.394,68 in € 18.592,01: 10% zneska, ki presega € 12.394,68

-
med € 18.592,01 in € 24.789.35: € 619,73 + 15% zneska, ki presega € 18.592,01

-
med € 24.789,35 in € 30.986.69: € 1.549,33 + 20% zneska, ki presega € 24.789,35

-
med € 30.986,69 in € 37.184.03: € 2.788,80 + 25% zneska, ki presega € 30.986,69

-
med € 37.184,03 in € 49.578.70: € 4.338,14 + 30% zneska, ki presega € 37.184,03

-
med € 49.578,70 in € 148.736.11: € 8.056,54 + 40% zneska, ki presega € 49.578,70

-
med € 148.736,11 in € 247.893.52: € 47.719,50 + 45% zneska, ki presega € 148.736,11

-
med € 247.89,52: € 94.819,27 + 45% zneska, ki presega € 247.893,52.

Enkratno izplačilo športniku je obdavčljivo in sicer po izredno ugodni davčni stopnji 16,5%. Prav lahko pa se zgodi, da v primeru, ko se športnik po končani karieri izseli iz Belgije, po zakonodaji države, kjer najde ali ima stalno bivališče, plača davek.
Ko je poklicni igralec premeščen v drugo državo, se vsi prispevki v sklad ustavijo. Znesek, ki ga je zbral do tistega trenutka, mu bo izplačan ko dopolni 35 let (oz. ko ima 35. rojstni dan).

NIZOZEMSKA

Nizozemska ima poleg splošnih davčnih ugodnosti, tudi posebno ugodnost namenjeno poklicnim nogometašem, imenovano Sklad CFK (Kraljevi pokojninski sklad nizozemske nogometne zveze za poklicne nogometaše), ki obstaja že od leta 1972. Ta sistem najlažje opišemo kot zagotavljanje (bivšim) poklicnim nogometašem urejen socialni status tudi po končani poklicni karieri. Sklad CFK, daje posameznemu športniku možnost, da shranjuje denar in ga hkrati primerno plemeniti. Sklad CFK je suplementaren običajni pokojnini, ki jo državljan Nizozemske, z rednim plačevanjem prispevkov za socialno varnost, začne dobivati po 65. letu starosti. 

Po zgledu nogometašev, so tudi kolesarji ustanovili tovrsten sklad.

Sklad CFK je bil ustanovljen znotraj »Pravil poklicnega nogometa« nizozemske nogometne zveze (KNBV). CFK je tako rekoč organizacija, ki zbira, ureja, vlaga in izplačuje finančna sredstva vezana na prehodno obdobje (pogodbo) in preskrbljenost posameznikov v njihovi starosti. Vsak nogometaš ima svoj račun, trenutno pa je pri Skladu CFK odprtih približno 2300 računov, katerih vrednost znaša okoli 500 mil €. 

Članstvo v Skladu CFK je obvezno za vse tiste nogometaše, ki podpišejo poklicno pogodbo z enim od nizozemskih klubov, ne glede na njihovo nacionalnost. Obligatornost članstva začne veljati s trenutkom podpisa pogodbe. 

Sistem pa pozna tudi izjemo. Poklicnim nogometašem, ki spadajo v skupino »30%-regeling«, ni potrebno sodelovati v Skladu, saj bi koriščenje obeh olajšav/ugodnosti prineslo davčno negativen učinek.

Na kratko, poklicni nogometaš je med kariero dolžan položiti del svoje plače v Sklad CFK. Ta prispevek poravna delodajalec (klub) v skladu z višino letne plače posameznega igralca. Prispevki v Sklad so oproščeni davka in po višini maksimizirani na 50% letnega prihodka posameznika. Ob koncu poklicne kariere, so prav tako izračunane provizije za starostno obdobje. To stori zavarovalnica, Sklad CFK pa igra tu posrednika, saj se tudi tam zbirajo sredstva v ta namen. Zneski, ki se izplačujejo posameznikom se ne obravnavajo kot pokojnine, temveč kot zaslužek iz preteklosti.

Pokojninska shema je sestavljena iz provizije za starostno obdobje, ki jo bo Sklad CFK začel izplačevati prvi dan v mesecu, ko posameznik dopolni 65 let, preživnine za sorodnike in pokojnine za sirote.

Trajanje izplačevanje je odvisno od višine sredstev, ki je na razpolago za tako imenovano prehodno/premostitveno pokojnino.

Obvezni prispevki so vezani na višino letnega zaslužka:

-
manj kot  € 8.168,- nič

-
€ 8.168 ali več, vendar manj kot € 13.613 € 408: + 5% zneska, ki presega € 8.168

-
€ 13.613 ali več, vendar manj kot € 18.151 € 680: + 10% zneska, ki presega € 13.613

-
€ 18.151 ali več, vendar manj kot € 27.227 € 1.133: + 14% zneska, ki presega € 18.151

-
€ 27.227 ali več, vendar manj kot € 36.302 € 2.404: + 19% zneska, ki presega € 27.227

-
€ 36.302 ali več, vendar manj kot € 45.378 € 4.128: + 25% zneska, ki presega € 36.302

-
€ 45.378 ali več, vendar manj kot € 54.454 € 6.397: + 35% zneska, ki presega € 45.378

-
€ 54.454 ali več, vendar manj kot € 250.000 € 9.574: + 44% zneska, ki presega € 54.454

-
€ 250.000 ali več,: € 95.614 + 50% zneska, ki presega € 250.000

Trajanje prehodnega dogovora (izplačevanja v četrtinah) je prav tako odvisno od višine sredstev shranjenih na računu:


  Količina denarja

       Število četrtletnih izplačil


Manj kot       € 2.269


1


€ 2.269,--     € 4.538


8


€ 4.538,--     € 13.613


12


€ 13.613,--   € 18.151


16


€ 18.151,--   € 27.227


20


€ 27.227,--   € 36.302


24


€ 36.302,--   € 45.378


28


€ 45.378,--   € 68.067 


32


€ 68.067,--   € 90.756


36


€ 90.756,--   € 136.134


40


€ 136.134,-- € 181.512 


44


€ 181.512,-- € 226.890


48


€ 226.890,-- € 272.268 


52


€ 272.268,-- € 317.646


56


€ 317.646,-- € 363.024


60


€ 363.024,-- € 408.402 


64


€ 408.402,-- € 453.780 


68


€ 453.780,-- € 544.536 


72


€ 544.536,-- ali več 


80

Obdobje prehodni izplačil lahko traja največ 20 leto, kar znese 80 četrtletij. 

Enkratno izplačilo, izposoja določenega zneska (v okviru posameznikovih sredstev) ali ukinitev računa v primeru nizke pokojnine ni mogoča. 

Poklicni nogometaš, ki zapušča nizozemski klub ni več zavezan k sodelovanju v Skladu CFK. Njegov račun ostane pod nadzorom CFK. Od trenutka, ko igralec konča svojo športno pot, mu Sklad CFK začne izplačevati sredstva določena v prehodnem dogovoru in kasneje sredstva namenjena pokojnini. Lahko se zgodi, da je po davčnih zakonih države, kamor igralec odide, znesek ki ga prejema obdavčen.

NORVEŠKA

Norveška ima za poklicne nogometaše na voljo poseben pokojninski sklad, ki je bil ustanovljen s strani Sindikata profesionalnih nogometašev Norveške. Iz tega sklada vsi bivši poklicni nogometaši prejemajo premostitveno »pokojnino« v obdobju desetih let po končani poklicni poti. Sistem je urejen z nacionalno davčno zakonodajo. To ugodnost lahko štejemo kot dodatek običajni pokojnini in osebnim pokojninskim načrtom posameznika.

Omenjeni sklad je obvezen in dostopen samo za aktivne nogometaše norveške narodnosti v prvi norveški ligi in za vse člane norveškega sindikata profesionalnih nogometašev (NISO). Tuji igralci so izključeni iz tovrstnega sistema. Ker pa je sklad urejen po običajni davčni zakonodaji, so ugodnosti iz tega naslova na voljo tudi drugim aktivnim poklicnim športnikom. 

Sklad je urejen po kolektivni pogodbi Sindikata norveških nogometašev in je osnovan na nacionalni zakonodaji ter je prav tako del ustanovitvenega dokumenta (statuta) sindikata. Vse dejavnosti s tega področja opravlja sindikat nogometašev in komercialna zavarovalniška agencija. Sindikat v prvi vrsti zbere denar nogometašev in ga prenese na račune zavarovalnice, ki v njegovem imenu upravlja s sredstvi. Denar se plemeniti ter vlaga tako na domači kot tujih borzah.

Vsak posameznik ima možnost odločati kako in kam bo njegov denar investiran, vsekakor v skladu s pravilnikom sindikata. Borzno-posredniška družba mu navadno ponudi tri možnosti vlaganja – »napadalno«, »zmerno« in  »previdno«.

Vložen znesek se iz sklada začne izplačevati, ko poklicni nogometaš dopolni 32 let in traja največ 10 let. Če posameznik pri 32 letih še ne zaključi poklicne kariere, je lahko izplačilo odloženo za največ 4 leta. Predhodno se športniku ne more izplačati denarja oziroma si le-ta začasno ne more izposoditi določenega zneska.

Zneski vplačil so variabilni in se razlikujejo od kluba do kluba. Pologi nogometašev prihajajo direktno iz naslova njihovih plač in dodatkov k le tej ter niso vezani na maksimalne oziroma minimalne zneske. Denar, ki ga športniki vlagajo v sklad ni obdavčen.

Izplačilo denarja pa je obdavčeno kot pokojninski prihodek, kar pomeni davčno stopnjo do 43%.

Ko norveški igralec prestopi v drugi klub v tujini, ne more biti več deležen ugodnosti iz premostitvenega sklada. Če posameznik začne prejemati vložen denar v tujini je obdavčitev odvisna od davčne zakonodaje nove države in meddržavnih dogovorov.

VELIKA BRITANIJA

V Veliki Britaniji imajo s poklicnimi nogometaši poseben dogovor/sistem, in sicer tako imenovani Pokojninski sistem za poklicne nogometaše (PFPS) (v nadaljevanju Sistem). Ta Sistem lahko tolmačimo tudi kot pokojninsko ugodnost, ki omogoča vsem poklicnim nogometašem prednosti pri upokojitvi (sorazmerno povezani z višino  plače), življenjsko zavarovanje in ugodnosti iz sklada, preko katerega ima posameznik zagotovljen pokojninski dohodek. Omenjeni Sistem deluje kot dodatek že obstoječi državni pokojnini, do katere je upravičen vsakdo, ki je plačeval prispevke za socialno varnost.

Sistem po organizacijski strukturi ločimo na dva dela:

-
Denarni del, ki posamezniku zagotavlja določene prednosti ob upokojitvi in pokritje stroškov življenjskega zavarovanja (pogoj je zaposlitev v angleškem klubu). Sredstva se pri tem zbirajo izključno iz naslova davka na prestopne premije igralcev, ki jih zbere vodstvo lige in preda podjetju za upravljanje z njimi. Tukaj so igralci s svojimi prispevki popolnoma izvzeti. Odločitve o investicijah v tem primeru sprejema Odbor skrbnikov/upraviteljev.

-
Del denarnega presežka/zaslužka, ki zagotavlja posamezniku redno in zadosti visoko pokojnino (oziroma dodatek k le-tej). Ta del je sestavljen izključno iz prispevkov igralcev. Odbor skrbnikov/upraviteljev je za primere, ko igralci nimajo ideje kako in kam denar naložiti, ustanovil »Sklad za normalno življenje«. Pristop k temu delu Sistema je prostovoljen. Igralci, ki so se priključili Sistemu pred 6. aprilom 2006, lahko pričnejo izkoriščati vloženi denar ko dopolnijo 35 let. Za tiste, ki pa so se priključili po temu datumu pa je starostna meja 55 let. Posameznik se popolnoma sam odloči koliko denarja bo vložil v sklad. Poklicni nogometaš lahko vlaga sredstva pridobljena iz naslova: plače, zmagovalnih premij, nagrad; ne pa iz reklam in sponzorskih pogodb.

V vsakem primeru je 25% neobdavčenih sredstev (v obliki denarja), na voljo igralcu, ko se upokoji. Ostali del denarja mora ostati v skladu za čas izplačevanja pokojnine.

V primeru, da se igralec poškoduje in predčasno zaključi poklicno pot, se lahko na njegovo zahtevo denar izplača predhodno.

Sistem je dosegljiv vsem poklicnim nogometašem, ki so registrirani v enemu od klubov v prvi, drugi ali tretji nacionalni nogometni ligi.

Športniki niso obvezani pristopiti v Sistem, ampak to storijo na prostovoljni osnovi. Kljub vsemu je povsem avtomatično članstvo (članarino plača klub) v prvem »denarnem delu« Sistema in od posameznika ne zahteva nikakršnega sodelovanja (a imajo igralci možnost izstopiti iz Sistema, če si to želijo). 

Za drugi del sistema, pa se posamezniki sami odločijo ali plačati članarino in nadalje vlagati denar ali ne.

Sistem je v celoti namenjen poklicnim nogometašem in ne ostalim športnikom.

Sistem je bil v letu 2006 postavljen na osnovi pravil prve in druge nacionalne nogometne lige, ter pogodb poklicnih nogometašev in ga upravlja Odbor zaupnikov/skrbnikov, seveda v skladu z britansko zakonodajo.

Omenjeni odbor skrbi za vodenje Sistema in hkrati zagotavlja pravno ter naložbeno svetovanje in nenazadnje nalaga zadolžitve podjetju, ki skrbi za administracijo. Odbor se sestoji iz treh izvoljenih posameznikov, ki so člani/funkcionarji Zveze poklicnih nogometašev (PFA), dveh predstavnikov prve nogometne lige (PL), dveh predstavnikov druge nogometne lige (FL) in enega neodvisnega člana.

Ena od nalog odbora je tudi upravljanje podjetja , ki skrbi za administracijo v smeri zbiranja denarja od igralcev (preko klubskih plač). Denarni zneski se vložijo na posameznikove račune, nato pa vsak vlagatelj odloča oziroma lahko predlaga kam naj se sredstva vložijo.

V primeru, ko športnik odide iz angleškega kluba (prve, druge ali tretje nacionalne nogometne lige), mu je avtomatično onemogočeno nadaljnje vlaganje v Sistem. Sredstva ostanejo tako v skladu in so izplačana posamezniku, ko le ta izpolni starostne pogoje. V primeru, da se igralec vrne v Anglijo, se lahko ponovno vključi v Sistem in ga obogati.

Zakon ni predmet usklajevanja slovenske pravne ureditve s pravnim redom EU in ni z njim v nasprotju.

5. DRUGE POLEDICE KI JIH BO IMEL SPREJEM ZAKONA O PREMOSTITVENEM ZAVAROVANJU POKLICNIH ŠPORTNIKOV (ZPZPŠ)

Administrativne posledice Zakona o premostitvenem zavarovanju poklicnih športnikov so predvidene v zvezi z vzpostavitvijo registra zavarovancev, ki naj bi ga vzpostavil minister, pristojen za šport in ki bi se vodil pri pristojnem ministrstvu. 

Za vzpostavitev in vodenje registra se ne predvidevajo nove zaposlitve. 

II
BESEDILO ČLENOV

ZAKON O PREMOSTITVENEM ZAVAROVANJU POKLICNIH ŠPORTNIKOV

(ZPZPŠ)

1.člen

(namen zakona)

S tem zakonom se ureja premostitveno zavarovanje poklicnih športnikov in športnic (v nadaljevanju: športnikov), s katerim se zagotavlja njihova socialna varnost po zaključku aktivne športne kariere (v nadaljevanju: premostitveno zavarovanje).

2.člen

(temeljna načela)

Premostitveno zavarovanje temelji na plačevanju prispevkov poklicnih športnikov ter na zavezi države, da bo premostitveno zavarovanje podpirala z ustreznimi davčnimi olajšavami.

3.člen

(poklicni športnik)

Za poklicnega športnika po tem zakonu se šteje:

–
oseba, ki ima sklenjeno pogodbo o zaposlitvi in je zaposlena kot športnik v Republiki Sloveniji;

–
oseba, ki je vpisana v razvid poklicnih športnikov in ima status poklicnega športnika po predpisih o športu;

–
oseba, ki na podlagi civilne pogodbe dela kot športnik v tujini.

4.člen

(zavarovanci)

(1) V premostitveno zavarovanje se obvezno vključijo poklicni športniki, ki imajo sklenjeno delovno razmerje s športnim društvom, ki je član nacionalne panožne športne zveze. 

(2) V premostitveno zavarovanje se lahko prostovoljno vključijo športniki, ki  niso v delovnem razmerju s športnim društvom iz prejšnjega odstavka, če si skladno z zakonom pridobijo naziv vrhunskega športnika (športniki svetovnega, mednarodnega in perspektivnega razreda po veljavnih Pogojih, pravilih in kriterijih za registriranje in kategoriziranje športnikov v Republiki Sloveniji (OKS-ZŠZ)) in imajo stalno prebivališče v Republiki Sloveniji ter športniki, ki na podlagi civilnih pogodb delajo v tujini in so državljani Republike Slovenije.

5.člen

(zavezanci za plačilo prispevkov in način plačevanja prispevkov)

(1) Zavezanci za plačilo prispevkov so zavarovanci iz prejšnjega člena.

(2) Športno društvo, s katerim ima zavarovanec sklenjeno pogodbo o zaposlitvi plačuje prispevek v imenu in za račun zavarovanca iz prvega odstavka prejšnjega člena (v nadaljevanju: zavezanec).

(3) Športno društvo plačuje prispevke tudi za zavezanca iz drugega odstavka prejšnjega člena, za katerega športno društvo obračunava in plačuje akontacije dohodnine od dohodkov iz dejavnosti kot izplačevalec dohodka (v nadaljevanju: zavezanec). 

(4) Zavarovanec iz drugega odstavka prejšnjega člena plačuje prispevek sam, razen zavarovanec, za katerega plačuje prispevek društvo v skladu s prejšnjim odstavkom.

6.člen

(vrste pravic)

S premostitvenim zavarovanjem se zavarovancu zagotavlja:

–
premostitvena renta, ki se izplačuje uživalcu v mesečnih zneskih ali

–
enkratno denarno izplačilo v višini odkupne vrednosti enot premoženja vpisanega na osebnem računu zavarovanca.

7.člen

(trajanje zavarovanja)

Če ta zakon ne določa drugače, traja premostitveno zavarovanje od začetka pravnega razmerja, ki je podlaga za zavarovanje, do prenehanja takšnega razmerja.

8.člen

(pogoji za uveljavitev pravice)

(1) Pravico iz 6. člena tega zakona lahko uveljavi zavarovanec, ko dopolni 35 let starosti in se preneha aktivno ukvarjati s poklicnim športom.

(2) Ne glede na določilo prejšnjega odstavka, lahko pravico iz 6. člena tega zakona uveljavi tudi zavarovanec, ki še ni dopolnil 35 let starosti, če se je prenehal aktivno ukvarjati s poklicnim športom zaradi zdravstvene nezmožnosti ali poškodbe.

9.člen

(komisija za ugotovitev izpolnjevanja pogojev)

(1) Izpolnjevanje pogojev iz drugega odstavka prejšnjega člena ugotavlja posebna komisija, ki jo sestavljajo:

–
predstavnik nacionalne športne panožne zveze;

–
predstavnik Sindikata športnikov Slovenije;

–
predstavnik medicine dela, prometa in športa;

–
predstavnik ministrstva, pristojnega za šport.

(2) Komisijo iz prejšnjega odstavka ter način njenega dela določi minister, pristojen za šport.

10.člen

(register zavarovancev)

(1) Minister,  pristojen za šport za potrebe tega zakona vzpostavi in vodi register zavarovancev, vključenih v premostitveno zavarovanje. 

(2) Register zavarovancev vsebuje:

–
osebne podatke zavarovanca: ime in priimek, rojstni datum, enotno matično številko občana oziroma enotno matično številko tujca, naslov stalnega ali začasnega prebivališča, državljanstvo;

–
davčno številko zavarovanca;

–
podatke o zaposlitvi zavarovanca oziroma podatke o zavezancu, ki skladno s tem zakonom v dobro zavarovanca plačuje prispevke.

(3) Podatki o zavezancu iz zadnje alineje prejšnjega odstavka vsebuje:

–
firmo oziroma ime in sedež zavezanca;

–
registrsko številko zavezanca;

–
davčno številko zavezanca;

–
športno panogo.

11.člen

(prihodki premostitvenega zavarovanja)

Prihodki premostitvenega zavarovanja so prispevki, ki jih plačujejo:

–
zavezanci za zavarovance iz prvega odstavka 4. člena tega zakona,

–
zavarovanci za premostitveno zavarovanje iz drugega odstavka 4. člena.

12.člen

(osnova za odmero prispevkov)

(1) Prispevki se plačujejo od:

–
plače, ki jo zavarovanec prejema od zavezanca za plačilo prispevkov,

–
premij oziroma nagrad, ki jih zavarovanec prejme iz naslova uspešnosti oziroma zaradi doseganja posebnih rezultatov in

–
sponzorskih sredstev, ki jih zavarovanec prejme kot športnik svetovnega, mednarodnega ali perspektivnega razreda po veljavnih Pogojih, pravilih in kriterijih za registriranje in kategoriziranje športnikov v Republiki Sloveniji (OKS-ZŠZ)).

(2) Vir sredstev za prispevke se določi v pogodbi o zaposlitvi.

(3) O vključitvi prejemkov iz zadnjih dveh alinej prejšnjega odstavka se zavarovanec odloča ob vsakokratnem izplačilu prejemka. V letno osnovo za plačilo prispevkov, se iz naslova sponzorskih sredstev, ki jih zavarovanec prejme kot športnik svetovnega, mednarodnega ali perspektivnega razreda po veljavnih Pogojih, pravilih in kriterijih za registriranje in kategoriziranje športnikov v Republiki Sloveniji (OKS-ZŠZ), lahko vključi največ  150.000,00 EUR.

13.člen

(prispevna stopnja)

(1) Skupni znesek prispevkov, ki ga mora zavezanec mesečno plačati v dobro posameznega zavarovanca, se izračuna glede na zavarovančevo mesečno osnovo za plačilo prispevkov in znaša:

–
osnova od vključno 600 eurov do 850 eurov: 70 eurov + 5 odstotkov zneska, ki presega 600 eurov

–
osnova od vključno 850 eurov do 1.200 eurov: 110 eurov + 10 odstotkov zneska, ki presega 850 eurov

–
osnova od vključno 1.200 eurov do 1.650 eurov: 190 eurov + 14 odstotkov zneska, ki presega 1.200 eurov

–
osnova od vključno 1.650 eurov do 2.200 eurov: 300 eurov + 19 odstotkov zneska, ki presega 1.650 eurov

–
osnova od vključno 2.200 eurov do 3.200 eurov: 450 eurov + 25 odstotkov zneska, ki presega 2.200 eurov

–
osnova od vključno 3.200 eurov do 4.100 eurov: 850 eurov + 35 odstotkov zneska, ki presega 3.200 eurov

–
osnova od vključno 4.100 € do 5.500 €: 1.100 eurov + 44 odstotkov zneska, ki presega 4.100 eurov

–
osnova nad vključno 5.500 eurov: 1650 eurov + 50 odstotkov zneska, ki presega 5.500 eurov.

Za mesečno osnovo nižjo od 600 eurov se prispevki ne plačujejo.

(2) Ne glede na prejšnji odstavek zavezanec ne more plačati letnega prispevka višjega od 150.000,00 eurov.

(3) Zavarovanci iz drugega odstavka 4. člena plačujejo prispevek od osnove, ki ne more biti nižja od osnove iz druge alineje.

(4) Zneski iz prvega in drugega odstavka tega člena se enkrat letno uskladijo s koeficientom rasti cen življenjskih potrebščin v Republiki Sloveniji za mesec november tekočega leta v primerjavi z novembrom prejšnjega leta, po podatkih Statističnega urada Republike Slovenije.

(5) Zneske iz prejšnjega odstavka določi kapitalski sklad najpozneje v decembru tekočega leta za naslednje leto. 

14.člen

(zbiranje in upravljanje prispevkov)

(1) Prispevki se v času trajanja varčevanja zbirajo in upravljajo v Skladu premostitvenega varčevanja športnikov (v nadaljevanju: premostitveni sklad).

 (2) Zavezanec najkasneje v roku 30 dni po vpisu v register iz 10. člena oziroma v primeru, ko premostitveni sklad v tem roku še ni začel z zbiranjem plačil prispevkov, 30 dni po začetku zbiranja prispevkov, z upravljavcem premostitvenega sklada sklene pogodbo o financiranju premostitvenega zavarovanja za svoje zavarovance.

(3) S pogodbo o financiranju premostitvenega zavarovanja zavezanec in upravljavec določita način in roke financiranja prispevkov po tem zakonu.

15.člen

(premostitveni sklad)

(1) Premostitveni sklad je ločeno premoženje, financirano s prispevki po tem zakonu oziroma ustvarjeno z upravljanjem s temi sredstvi in je namenjeno zagotavljanju pravic iz 6. člena tega zakona.

(2) Premostitveni sklad je v lasti zavarovancev premostitvenega zavarovanja. Zavarovanec postane lastnik sorazmernega dela premoženja premostitvenega sklada z vplačilom prispevka iz 11. člena tega zakona.

(3) Premostitveni sklad ni pravna oseba.

16.člen

(upravljavec premostitvenega sklada)

(1) Premostitveni sklad upravlja kapitalski sklad (v nadaljevanju: kapitalski sklad) ločeno od svojega premoženja in drugega premoženja v upravljanju. 

(2) Kapitalski sklad oblikuje premostitveni sklad najkasneje v šestih mesecih po uveljavitvi tega zakona.

17.člen

(skrbnik premoženja premostitvenega sklada)

(1) Upravljavec za račun premostitvenega sklada z banko, ki ima dovoljenje Banke Slovenije za opravljanje skrbniških storitev za vzajemne sklade, sklene pogodbo o opravljanju skrbniških storitev za premostitveni sklad. 

(2) Za skrbniške storitve v zvezi z upravljanjem premostitvenega sklada se smiselno uporabljajo določila zakona, ki ureja investicijske sklade in družbe za upravljanje, ki veljajo za opravljanje skrbniških storitev za vzajemni sklad.

18.člen

(ločitev premoženja premostitvenega sklada)

Glede ločitve premoženja premostitvenega sklada se uporabljajo določbe 264. do 267. člena Zakona o pokojninskem in invalidskem zavarovanju (Uradni list RS, št. 96/12;  v nadaljevanju ZPIZ-2), ki se nanašajo na pokojninski sklad, pri čemer se izraz »pokojninski sklad« v vseh sklonih nadomesti z izrazom »premostitveni sklad«.

19.člen

(upravljanje premostitvenega sklada)

Upravljanje premostitvenega sklada obsega: 

-
upravljanje premoženja premostitvenega sklada,  

-
administrativne storitve:

-
pravne storitve ter vodenje poslovnih knjig in sestavljanje poslovnih poročil premostitvenega sklada; 

-
odnosi z zavarovanci premostitvenega sklada; 

-
vrednotenje sredstev in obveznosti ter izračunavanje vrednosti enote premoženja premostitvenega sklada; 

-
pregled usklajenosti z zakonodajo; 

-
vodenje osebnih računov zavarovancev in drugih evidenc povezanih s poslovanjem premostitvenega sklada; 

-
administrativne storitve povezane z vplačili in izplačili zavarovancem;

-
hrambo dokumentacije in druge administrativne storitve, povezane z delovanjem premostitvenega sklada.

20.člen

(upravljanje premoženja premostitvenega sklada)

(1) Upravljanje premoženja premostitvenega sklada obsega: 

1.

-
sklepanje pravnih poslov, katerih predmet je premoženje premostitvenega sklada; 

-
razpolaganje s premoženjem premostitvenega sklada zaradi izpolnitve obveznosti iz poslov, sklenjenih pri upravljanju premoženja premostitvenega sklada; 

-
sprejemanje izpolnitev obveznosti druge pogodbene stranke na podlagi poslov, sklenjenih pri upravljanju premoženja premostitvenega sklada;

-
uresničevanje pravic iz vrednostnih papirjev premostitvenega sklada ali drugih finančnih naložb premostitvenega sklada. 

2. upravljanje tveganj pokojninskega sklada.

(2) Upravljavec upravlja premoženje premostitvenega sklada v svojem imenu in za račun premostitvenega sklada. 

(3) Upravljavec je upravičen v svojem imenu in za račun premostitvenega sklada razpolagati s premoženjem premostitvenega sklada in uresničevati pravice iz vrednostnih papirjev premostitvenega sklada ali drugih finančnih naložb premostitvenega sklada v skladu z določbami tega zakona. 

(4) Upravljavec zagotovi, da se vse terjatve iz poslov, sklenjenih za račun pokojninskega sklada, plačujejo oziroma izpolnjujejo v poslovno običajnih rokih.

21.člen

(odgovornost upravljavca za obveznosti in odškodninska odgovornost upravljavca)

Glede odgovornosti upravljavca za obveznosti in odškodninske odgovornosti upravljavca se smiselno uporablja 270. člen ZPIZ-2, ki se nanašajo na pokojninski sklad, pri čemer se izraz »pokojninski sklad« v vseh sklonih nadomesti z izrazom »premostitveni sklad«. 

22.člen

(prenos upravljanja premoženja premostitvenega sklada)

(1) Upravljavec premostitvenega sklada za upravljanje premoženja premostitvenega sklada s pogodbo iz 240. člena ZTFI pooblasti osebo iz drugega odstavka tega člena (v nadaljnjem besedilu: pooblaščenec). 

(2) Pooblaščenec je lahko le oseba: 

-
ki je nadzorovana s strani Agencije za trg vrednostnih papirjev oziroma drugega pristojnega organa države članice ali pristojnega organa tretje države in ki je pridobila dovoljenje tega organa za opravljanje storitev gospodarjenja s finančnimi instrumenti iz 4. točke prvega odstavka 8. člena ZTFI; 

-
ki za premostitveni sklad ne opravlja skrbniških storitev; 

-
katere interesi niso v nasprotju z interesi pooblastitelja oziroma z interesi zavarovancev. 

(3) S prenosom upravljanja premoženja premostitvenega sklada na pooblaščenca, ni mogoče niti omejiti niti izključiti odškodninske odgovornosti upravljavca in skrbnika, za opravljanje izvedenih poslov.

(4) Upravljavec podeli pooblastilo za upravljanje premoženja premostitvenega sklada upoštevaje naslednje pogoje in kriterije: 

-
upravljavec lahko, kljub podelitvi pooblastila, deluje in upravlja premostitveni sklad v najboljšem interesu zavarovancev;

-
ima upravljavec v vsakem trenutku pregled nad izvajanjem posameznih poslov upravljanja premoženja;

-
lahko upravljavec, v skladu s podeljenim pooblastilom v vsakem trenutku poda pooblaščencu nadaljnja navodila glede upravljanja premoženja premostitvenega sklada;

-
lahko upravljavec v vsakem trenutku, če to zahteva interes zavarovancev, prekliče dano pooblastilo, pri čemer preklic pooblastila stopi v veljavo takoj;

-
s podelitvijo pooblastila se ne zmanjša učinkovitost in možnost opravljanja skrbniških storitev oziroma nalog skrbnika premostitvenega sklada;

-
lahko skrbnik, ne glede na dano pooblastilo, v vsakem trenutku pridobi vse podatke in dokumentacijo od upravljavca, potrebne za nemoteno opravljanje skrbniških storitev, in

-
ima skrbnik, ne glede na podeljeno pooblastilo za opravljanje storitev oziroma poslov, vedno pregled nad poslovanjem premostitvenega sklada, za katerega opravlja skrbniške storitve.

(5) Pogodba iz prvega odstavka tega člena stopi v veljavo šele, ko dasta k njej pisno soglasje skrbnik in nadzorni svet premostitvenega sklada. 

(6) Skrbnik ne da soglasja k pogodbi, če oceni, da niso izpolnjeni pogoji iz pete do sedme alineje četrtega odstavka tega člena.

(7) Če pogoji iz pete do sedme alineje četrtega odstavka tega člena kadarkoli niso izpolnjeni, mora skrbnik pisno zahtevati od upravljavca, da prekine pogodbo. V takšnem primeru pooblaščenec ni upravičen do nadomestila zaradi odstopa od pogodbe o prenosu.

23.člen

(načela naložbene politike)

Upravljanje s premoženjem premostitvenega sklada mora biti skladno s pravili stroke upravljanja finančnih naložb kar pomeni, da:

–
se sredstva upravljajo v največjo in izključno korist zavarovancev,

–
se sredstva upravljajo v skladu s pričakovanimi ekonomskimi gibanji,

–
se zagotavlja zadostno likvidnost, potrebno za sprotno poravnavo vseh obveznosti,

–
se zagotavlja najbolj ugodno možno razmerje med donosnostjo in tveganji,

–
so sredstva v upravljanju po vrstah in strukturi skladna z dospelostmi pričakovanih bodočih obveznosti.

24.člen

(upravljanje tveganj premostitvenega sklada)
Glede vrste naložb in limitov izpostavljenosti, vrednotenja naložb in upravljanja s tveganji premostitvenega sklada se uporabljajo določbe zakona, ki ureja investicijske sklade in družbe za upravljanje, ki veljajo za vzajemni sklad. 

25.člen

(stroški upravljanja premostitvenega sklada)

(1) Upravljavec je upravičen do povračila vstopnih in izstopnih stroškov ter do letne provizije za upravljanje premostitvenega sklada. 

(2) Vstopni stroški se obračunajo v odstotku od zneska vplačila in ne smejo znašati več kot 3 %. 

(3) Izstopni stroški se obračunajo v odstotku od zneska izplačila in ne smejo znašati več kot 1 %. 

(4) Letna provizija za upravljanje premostitvenega sklada se določi v odstotku od povprečne letne čiste vrednosti sredstev premostitvenega sklada in ne sme znašati več kot 1 %. 

(5) Poleg provizije za upravljanje je upravljavec iz sredstev premostitvenega sklada upravičen izvršiti tudi plačila za tiste vrste stroškov v zvezi z upravljanjem premostitvenega sklada, ki so določeni v zakonu, ki ureja poslovanja investicijskih skladov in družb za upravljanje v delu, ki se nanaša na vzajemne sklade. 

26.člen

(vodenje osebnih računov in vrednost enote premoženja premostitvenega sklada)

(1) Premoženje premostitvenega sklada je razdeljeno na enake enote. Vrednost enote premoženja je enaka čisti vrednosti sredstev premostitvenega sklada, deljeni s številom enot v obtoku.

(2) Vplačan prispevek se preračuna v ustrezno število enot premoženja premostitvenega sklada na določen dan (obračunski dan) glede na vrednost enote premoženja na ta dan.

(3) Enote premoženja premostitvenega sklada knjiži upravljavec v korist osebnih računov na ime posameznega zavarovanca.

(4) Upravljavec mora voditi evidenco osebnih računov zavarovancev, na katere se vpisujejo enote premoženja premostitvenega sklada, izračunane v skladu s tem členom.

(5) Glede vodenja evidence osebnih računov zavarovancev in izračuna čiste vrednosti sredstev ter vrednosti enote premoženja premostitvenega sklada se uporabljajo določbe ZPIZ-2, ki veljajo za vzajemni pokojninski sklad, pri čemer se izraz »vzajemni pokojninski sklad« v vseh sklonih nadomesti z izrazom »premostitveni sklad«, izraz »premija« z izrazom »prispevek« in izraz »član« z izrazom »zavarovanec«.

27.člen

(nadzorni odbor premostitvenega sklada)

(1) Za spremljanje poslovanja premostitvenega sklada in nadzor nad delom upravljavca ustanovitelj oblikuje nadzorni odbor premostitvenega sklada. 

(2) Nadzorni odbor premostitvenega sklada sestavlja sedem članov od tega dva predstavnika ustanovitelja, dva predstavnika zavezancev za plačilo prispevkov in trije predstavniki zavarovancev imenovani na predlog Sindikata športnikov Slovenije.

(3) Nadzorni odbor premostitvenega sklada način dela in odločanja uredi s poslovnikom.

28.člen

(pristojnosti nadzornega odbora premostitvenega sklada)

Nadzorni odbor premostitvenega sklada ima naslednje pristojnosti:

–
preverja uspešnost upravljanja premostitvenega sklada,

–
potrdi pooblaščenca za upravljanje premoženja in predlaga njegovo zamenjavo,

–
obravnava in daje mnenje k poročilom upravljavca o tveganjih, katerim je premostitveni sklad izpostavljen,

–
obravnava način in pravilnost obveščanja zavezancev in zavarovancev,

–
odloča o naboru zavarovalnic, ki jih upravljavec predstavi zavarovancem ob izpolnitvi pogojev za pridobitev pravic iz 6. člena tega zakona,

–
obravnava poročilo o pritožbah zavezancev in zavarovancev,

–
obravnava poročilo o morebitnih težavah upravljavca pri izvajanju storitev upravljanja kariernega sklada.

29.člen

(obveščanje o stanju na osebnih računih zavarovancev)

(1) Upravljavec zavarovancu najkasneje do 31. januarja vsako leto po stanju na dan 31. decembra pošlje potrdilo o stanju na osebnem računu zavarovanca in podatek o vseh vplačilih v premostitveni sklad v preteklem letu. 

(2) Upravljavec premostitvenega sklada zavezancu, enkrat letno po stanju na dan 31. decembra posameznega leta predloži potrdilo o obračunu vseh vplačil v tem letu, ki jih je financiral zavezanec. 

(3) Posamezno potrdilo iz prvih dveh odstavkov je legitimacijski papir za uveljavljanje pravic iz premostitvenega zavarovanja ter za uveljavljanje davčnih in drugih olajšav. 

30.člen

(obveščanje o poslovanju premostitvenega sklada)

(1) Upravljavec najkasneje do 30. aprila tekočega leta na svoji spletni strani objavi revidirano letno poročilo za preteklo poslovno leto. 

(2) V zvezi z vsebino letnega poročila in revidiranjem letnega poročila premostitvenega sklada se smiselno uporabljajo določbe ZPIZ-2, ki veljajo za vzajemni pokojninski sklad.

31.člen

(zahteva za izplačilo enot premoženja)

(1) Zavarovanec lahko od upravljavca premostitvenega sklada v primerih, določenih s tem zakonom, pisno zahteva, da mu izplača odkupno vrednost enot premoženja, vpisanih na njegovem osebnem računu.

(2) Zahteva iz prejšnjega odstavka mora biti vložena na posebnem obrazcu.

(3) Odkupna vrednost enot premoženja, vpisanih na osebnem računu zavarovanca, se izračuna glede na vrednost enote premoženja premostitvenega sklada, ki velja na dan obračuna, in se zmanjša za znesek izstopnih stroškov, do katerih je upravičen upra¬vljavec.

(4) Izplačilo odkupne vrednosti enot premoženja, vpisanih na osebnem računu zavarovanca, upravljavec izvede z nakazilom na ustrezen račun izbrane zavarovalnice iz drugega odstavka 32. člena tega zakona ali z izplačilom na transakcijski račun zavarovanca, najkasneje v 60 dneh po vložitvi zahteve za izplačilo.

(5) Z dnem izplačila odkupne vrednosti enot premože¬nja, vpisanih na osebnem računu zavarovanca, preneha lastninska pravica zavarovanca na sorazmernem delu premoženja premostitvenega sklada.

32.člen

(premostitvena renta)

(1) Premostitvena renta je časovno limitiran denarni prejemek, katerega višina in obdobje prejemanja sta odvisna od višine odkupne vrednosti enot premoženja premostitvenega sklada vpisanega na osebnem računu zavarovanca. 

(2) Ob izpolnitvi pogojev iz 8. člena tega zakona ima zavarovanec pravico, da izmed zavarovalnic, ki mu jih predstavi upravljavec, izbere zavarovalnico, ki mu bo izplačevala premostitveno rento. Premostitveno rento lahko izplačuje samo zavarovalnica, ki ima dovoljenje za opravljanje zavarovalnih poslov v zavarovalni vrsti življenjskega zavarovanja, po zakonu, ki ureja zavarovalništvo.

(3) Na podlagi odločitve zavarovanca o izbiri zavarovalnice upravljavec unovči odkupno vrednost enot premoženja vpisanih na osebnem računu zavarovanca ter v imenu in za račun zavarovanca podpiše zavarovalno polico, na podlagi katere zavarovancu pripada pravica do premostitvene rente.

(4) Z dnem, ko se odkupna vrednost enot premoženja prenese na zavarovalnico in se sklene zavarovanje iz prejšnjega odstavka, prenehajo vse obveznosti upravljavca iz naslova premostitvenega zavarovanja  po tem zakonu.

(5) Višino premostitvene rente izračuna zavarovalnica, ki bo rento izplačevala.

(6) Podrobnejša pravila in minimalne zahteve, ki jih mora zavarovalnica upoštevati pri izračunu premostitvene rente, določi Agencija za zavarovalni nadzor.

(7) Za izplačevanje premostitvene rente iz prejšnjega odstavka mora zavarovalnica oblikovati poseben kritni sklad, skladno z določbami zakona, ki ureja zavarovalništvo in s premoženjem kritnega sklada upravljati ločeno od drugega premoženja.

(8) Davčni status premostitvene rente določa prvi odstavek 36. člena tega zakona.

33.člen

(enkratno izplačilo v posebnih primerih)

(1) Zavarovanec lahko od upravljavca zahteva enkratno denarno izplačilo v višini odkupne vrednosti enot premoženja vpisanega na osebnem računu zavarovanca samo v primeru, če sredstva na njegovem osebnem računu ob izpolnitvi pogojev iz 8. člena tega zakona ne presegajo 5000 eurov.

(2) V primeru iz prejšnjega odstavka upravljavec odkupno vrednost enot premoženja vpisanega na osebnem računu zavarovanca izplača na transakcijski račun zavarovanca.

(3) Če zavarovanec umre pred izpolnitvijo pogojev iz 8. člena tega zakona, pridobi oseba, ki jo je zavarovanec imenoval za upravičenca v primeru smrti, pravico zahtevati od upravljavca, da ji izplača enkratno denarno izplačilo v višini odkupne vrednosti enot premoženja vpisanega na osebnem računu zavarovanca.

(4) Če zavarovanec ni navedel upravičenca za primer smrti, preide pravica zahtevati od upravljavca izpolnitev obveznosti iz prejšnjega odstavka na dediče zavarovanca. Upravljavec izplača enkratno denarno izplačilo v višini odkupne vrednosti enot premoženja vpisanega na osebnem računu zavarovanca, ko zahtevo iz prejšnjega odstavka podajo vsi upravičenci za primer smrti oziroma dediči zavarovanca.

(5) Davčni status enkratnega izplačila v posebnih primerih določa drugi odstavek 36. člena tega zakona.

34.člen

(enkratno izplačilo)

(1) Ne glede na prvi odstavek prejšnjega člena tega zakona lahko zavarovanec ob izpolnitvi pogojev iz 8. člena tega zakona od upravljavca zahteva enkratno denarno izplačilo v višini odkupne vrednosti enot premoženja vpisanega na osebnem računu zavarovanca tudi v drugih primerih. 

(2) Davčni status enkratnega izplačila iz prejšnjega odstavka določa drugi odstavek 36. člena tega zakona.

35.člen

(davčni status vplačil)

(1) Prispevki, ki jih plačujejo zavezanci za zavarovance po prvi alineji 11. člena tega zakona, se zavezancem priznajo kot odhodek po ZDDPO.

(2) Prispevki, ki jih plačuje zavarovanci po drugi alineji 11. člena tega zakona, se priznajo kot odhodek, pri obdavčevanju dohodkov iz dejavnosti po ZdoH.

(3) Prispevki, ki jih plačujejo zavezanci za zavarovance  po prvi alineji 11. člena tega zakona ter prispevki, ki jih plačujejo zavezanci za zavarovance po drugi alineji 11. člena tega zakona (za katerega športno društvo obračunava in plačuje akontacije dohodnine od dohodkov iz dejavnosti kot izplačevalec dohodka) niso obdavčljivi dohodki po ZdoH.

36.člen

(davčni status izplačil)

(1) V davčno osnovo obdavčevanja dohodka po ZdoH se všteva 30% premostitvene rente, ki se izplačuje uživalcu v mesečnih zneskih.

(2) V davčno osnovo obdavčevanja dohodka po ZdoH se všteva 50% izplačila odkupne vrednosti enot premoženja, ki se izplača uživalcu v enkratnem znesku.

37.člen

(nadzor nad poslovanjem premostitvenega sklada)

(1) Nadzor nad poslovanjem premostitvenega sklada izvaja minister, pristojen za delo.

(2) Nadzor nad pravilnostjo upravljanja premoženja premostitvenega sklada izvaja Agencija za trg vrednostnih papirjev.

(3) Nadzor po prejšnjem odstavku tega člena opravlja Agencija za trg vrednostnih papirjev v skladu z določbami o postopku nadzora po zakonu, ki ureja trg finančnih instrumentov. 

(4) Pravilnost poslovanja premostitvenega sklada z vidika davčnih pred¬pisov nadzoruje Davčna uprava Republike Slovenije.

38.člen

(nadzor nad izplačevanjem rent)

(1) Za nadzor nad oblikovanjem posebnega kritnega sklada za izplačevanje premostitvenih rent je pristojna Agencija za zavarovalni nadzor. 

(2) Nadzor po prejšnjem odstavku tega člena opravlja Agencija za zavarovalni nadzor v skladu določbami o postopku nadzora po zakonu, ki ureja zavarovalništvo. 

39.člen

(kazenske določbe)

(1) Z globo od 3.000 do 20.000 eurov se kaznuje zavezanec (športno društvo) iz drugega odstavka 5. člena tega zakona, če:

· v roku iz drugega odstavka 14. člena ne sklene pogodbe o financiranju premostitvenega zavarovanja za svoje zavarovance;

· obvezne prispevke po tem zakonu za zavarovance ne vplačuje oziroma jih ne vplačuje v rokih določenih s pogodbo o financiranju iz tretjega odstavka 14. člena tega zakona.

(2) Z globo od 450 do 2.000 eurov se kaznuje zavezanec iz četrtega odstavka 5. člena, če stori prekršek iz prvega odstavka tega člena. 
(3) Z globo od 450 do 2.000 eurov se kaznuje tudi odgovorna oseba zavezanca iz drugega odstavka 5. člena tega zakona, če stori prekršek iz prvega odstavka tega člena.

Prehodna in končna določba

40.člen

(rok za izdajo podzakonskih aktov )

Minister, pristojen za šport, vzpostavi register zavezancev iz 10. člena tega zakona v roku šestih mesecev od uveljavitve tega zakona.

41.člen

(pričetek veljavnosti)

Ta zakon začne veljati 15 dan po objavi v Uradnem listu Republike Slovenije. 

III
OBRAZLOŽITVE ČLENOV

K 1. členu (namen zakona)
Prvi člen opredeljuje vsebino in namen zakona. S tem zakonom se v RS prvič ureja sistem obveznega premostitvenega zavarovanja poklicnih športnikov, s katerim se zagotavlja njihova socialna varnost potem, ko končajo svojo športno kariero.

K 2. členu (temeljna načela)
Premostitveno zavarovanje pomeni klasično obliko zavarovanja, ki temelji na plačevanju prispevkov in upravičencem zagotavlja prejemke iz naslova minulega dela. Na podlagi vplačanih prispevkov zavarovanec ob izpolnitvi pogojev (nastanku zavarovalnega primera) pridobi pravico iz tega sistema. Pravica je v celoti odvisna od trajanja zavarovalnega obdobja ter od višine vplačanih prispevkov. 

Drugo pomembno načelo pa je v zavezi države, da bo premostitveno zavarovanje vzpodbujala z ustreznimi davčnimi olajšavami.

K 3. členu (poklicni športnik)
V tem členu je določena definicija poklicnega športnika, kot je uporabljena v tem zakonu. Po tej definiciji se za poklicne športnike štejejo osebe, ki imajo sklenjeno pogodbo o zaposlitvi in so kot športniki zaposleni v naši državi, osebe, ki so vpisane v razvid poklicnih športnikov in imajo status poklicnega športnika po veljavnih predpisih o športu, pa tudi tiste osebe, ki kot državljani RS kot športniki na podlagi civilne pogodbe delajo v tujini, ter osebe, ki so vpisane v razvid športnikov in imajo status poklicnega športnika, nimajo pa statusa zaposlenega.

K 4. členu (zavarovanci)
Vključitev v premostitveno zavarovanje je za določen krog poklicnih športnikov obvezna in ni odvisna od volje posameznika. Tako se morajo v premostitveno zavarovanje obvezno vključiti vsi poklicni športniki, ki imajo sklenjeno pogodbo o zaposlitvi s športnim društvom, ki je član nacionalne panožne športne zveze.

Poleg obvezne vključitve v zavarovanje pa je športnikom svetovnega, mednarodnega ali perspektivnega razreda (po veljavnih Pogojih, pravilih in kriterijih za registriranje in kategoriziranje športnikov v Republiki Sloveniji (OKS-ZŠZ)), ki niso v delovnem razmerju s športnim društvom ampak so zaposleni drugje, so samozaposleni ali pa sploh niso zaposleni, dana možnost, da se prostovoljno vključijo v zavarovanje, plačujejo prispevke, za katere so deležni davčnih olajšav, ter črpajo pravice iz premostitvenega zavarovanja na enak način, kot njihovi obvezno zavarovani kolegi.

K 5. členu (zavezanci za plačilo prispevkov in način plačevanja prispevkov)
K plačilu prispevkov so zavezani športniki, ki so vključeni v obvezno premostitveno zavarovanje in športniki, ki se vanj vključijo prostovoljno, torej na podlagi lastne volje in presoje.

V imenu in za račun obvezno zavarovanih športnikov so dolžna odvajati prispevke društva, s katerimi imajo zavarovanci sklenjeno pogodbo o zaposlitvi. Športno društvo odvaja prispevke tudi za tiste športnike, za katere mora športno društvo tudi sicer obračunavati in plačevati akontacijo dohodnine od dohodkov iz dejavnosti kot izplačevalec dohodka. V obeh primerih to pomeni, da so dolžni plačevati prispevke zavarovanci iz svojega dohodka, športno društvo kot izplačevalec pa le kot »tehnični izvajalec« obračuna in nakažedenar nosilcu zavarovanja. Športniki, ki so se vključili v zavarovanje prostovoljno, pa morajo svoje prispevke nosilcu zavarovanja nakazovati sami.

V imenu zavezancev, ki se prostovoljno vključijo  v premostitveno zavarovanje po tem zakonu in jim športno društvo obračunava in plačuje akontacije dohodnine od dohodkov iz dejavnosti kot izplačevalec dohodka,  prav tako športno društvo plačuje tudi ta prispevek.

K 6. členu (vrste pravic)
V zakonu se na podlagi obveznega premostitvenega zavarovanja zagotavlja bodisi pravica do premostitvene rente, ki se uživalcu izplačuje mesečno, bodisi kot pravica do enkratnega izplačila v višini skupne vrednosti kot premoženje, ki ga ima zavarovanec na svojem računu.

Način uveljavljanja pravice je odvisen od volje zavarovanca in višine sredstev. Od načina izplačila pa so odvisne tudi kasnejše davčne olajšave.

K 7. členu (trajanje zavarovanja)
Premostitveno zavarovanje traja od začetka pravnega razmerja, torej od sklenitve pogodbe o zaposlitvi s športnim društvo m oziroma od dneva prostovoljne vključitve v obvezno premostitveno zavarovanje, pa do prenehanja takšnega razmerja.

K 8. členu (pogoji za uveljavitev pravic):

Ker je premostitveno zavarovanje namenjeno športnikom za zagotavljanje njihove socialne varnosti po končani športni karieri, je temeljni pogoj starost, ob kateri se zavarovanci prenehajo poklicno ukvarjati s športom. Po izkušnjah stroke je običajna starost za prekinitev športne kariere 35 let.

V primeru, da poklicni športnik kariero zaključi pred 35 letom bodisi zaradi poškodbe bodisi zaradi drugih zdravstvenih težav, pa lahko pravice iz zavarovanja uveljavi tudi pred omejeno starostjo.

K 9. členu (komisija za ugotovitev izpolnjevanja pogojev)
Dejstvo, ali je zavarovanec športno kariero zaključil predčasno zaradi zdravstvenih razlogov ter s tem izpolnil pogoje za uveljavitev pravic iz obveznega premostitvenega zavarovanja, ugotavlja veččlanska medresorsko sestavljena komisija.

K 10. členu (register zavezancev za plačilo prispevkov in register zavarovancev)
Zaradi preglednosti, ki je potrebna za obvezno zavarovanje, še zlasti za to, ker bo premostitveno zavarovanje z davčnimi olajšavami vzpodbujala tudi država, je potrebno vzpostaviti ustrezen register zavezancev za plačilo prispevkov in zavarovancev.

Ta člen ureja vodenje registra ter določa njegovo vsebino.

K 11. členu (prihodki premostitvenega zavarovanja):

S tem členom se določa način financiranje premostitvenega zavarovanja poklicnih športnikov.

K 12. členu (osnova za plačilo prispevkov)
Ta člen določa osnovo, od katere so zavarovanci dolžni plačevati prispevke za obvezno premostitveno zavarovanje. Zavezanci za plačilo prispevkov plačujejo le-te tako od plače, ki jo imajo zavarovanci kot tudi od premij in nagrad, ki jih posamezni športniki dobijo iz naslova uspešnosti na podlagi posebnih rezultatov.V osnovo za plačilo prispevkov so vključena tudi sponzorska sredstva, ki jih zavarovanec prejme kot športnik svetovnega, mednarodnega ali perspektivega razreda po veljavnih Pogojih, pravilih in kriterijih za registriranje in kategoriziranje športnikov v Republiki Sloveniji (OKS-ZŠZ), vendar ne več kot 150.000 EUR v posameznem letu.

Vir za prispevke je boniteta, ki jo zavezanec zavarovancu plačuje poleg plače 

K 13. členu (prispevna stopnja)
S tem členom se določa skupni znesek prispevkov, ki ga mora zavezanec v koledarskem letu plačati v dobro posameznega zavarovanca. Stopnje prispevkov so progresivne in so določene na bruto letno zavarovančevo osnovo. Izhodišče za določitev letne osnove je bil minimalni znesek bruto plačila, ki se uporablja v nogometnih pravilih za določitev statusa profesionalnega športnika (nogometaša). Poudariti pa je treba, da je najvišji znesek prispevka limitiran in ne more presegati 150.000 EUR.

Za športnike, ki  niso v delovnem razmerju s športnim društvom in so skladno z zakonom  vrhunski športniki in imajo stalno prebivališče v Republiki Sloveniji ter športnike, ki na podlagi civilnih pogodb delajo v tujini in so državljani Republike Slovenije, je v 13. členu določena najnižja in najvišja osnova za plačilo prispevkov.

V letu uveljavitve zakona se bodo uporabljali zneski zavarovančeve letne osnove  iz prvega odstavka 13. člena.  Za naslednja leta pa se bo skupni znesek prispevkov določal tako, da se bodo zneski zavarovančeve osnove, določeni v tem členu, uskladili s koeficientom rasti cen življenjskih potrebščin v Sloveniji. Usklajene zneske ugotovi Sklad premostitvenega varčevanja športnikov in jih objavi v Uradnem listu Republike Slovenije. 

K 14. členu (zbiranje in upravljanje prispevkov)
Členu določa, da se prispevki v času trajanja varčevanja zbirajo in upravljajo v Skladu premostitvenega varčevanja športnikov, oblikovanem po tem zakonu. Prav tako je določen čas kdaj morajo zavezanci pričeti z vplačevanjem prispevkov v dobro zavarovancev. Člen določa tudi, da se glede načina in rokov financiranja prispevkov zavezanec in upravljavec sklada dogovorita s pogodbo o financiranju. 

K 15. členu (premostitveni sklad)
Člen definira premostitveni sklad kot premoženje, ki je ločeno od premoženja upravljavca in ki je financirano s prispevki zavezancev po tem zakonu oziroma ustvarjeno z upravljanjem s temi sredstvi in je namenjeno pridobitvi pravic iz premostitvenega zavarovanja po tem zakonu. Premostitveni sklad je po vsebini zelo podoben skladu obveznega dodatnega pokojninskega zavarovanja (v nadaljevanju: SODPZ) iz zakona, ki ureja pokojninsko in invalidsko zavarovanje (v nadaljevanju: ZPIZ-2), čeprav v nobenem primeru ne gre za pokojninski sklad, saj je namen njegove ustanovitve povsem drug. Iz navedenega razloga zakon v nadaljnjih členih, kjer je to smiselno, napotuje na uporabo ZPIZ-2, v delu, ki velja za SODPZ, pri čemer odmik od te logike uveljavlja tam, kjer je ZPIZ-2 podnormiran oziroma ne povsem jasen. V tem primeru zakon sam ureja določeno področje ali pa se sklicuje na uporabo drugih ustreznih predpisov. Logika zakona, ki ureja pokojninsko in invalidsko zavarovanje se uporabljajo tudi glede nadzora nad premostitvenim skladom oziroma njegovim upravljavcem.

K 16. členu (upravljavec premostitvenega sklada)
Člen po zgledu ureditve iz a določa, da lahko premostitveni sklad upravlja samo kapitalski sklad, ki že upravlja podoben produkt SODPZ in zato že razpolaga z vso infrastrukturo ter potrebnim znanjem. Ker premostitveni sklad ni pokojninski sklad temveč sui generis oblika sklada, ki služi izključno premostitvenemu zavarovanju po tem zakonu, ga druge finančne institucije, kot so banke, zavarovalnice, investicijska podjetja ter družbe za upravljanje same ne morejo ustanoviti in upravljati.  Kapitalski sklad je tudi iz tega razloga edina logična izbira, saj ne spada med finnčne institucije po Zban-1, Zzavar, ZTFI oziroma ZISDU-2.

K 17. členu (skrbnik premoženja premostitvenega sklada)
Člen določa, da mora upravljavec premostitvenega sklada za račun premostitvenega sklada s skrbnikom skleniti pogodbo o opravljanju skrbniških storitev za premostitveni sklad. Določena je tudi smiselna uporaba zakona, ki ureja investicijske sklade in družbe za upravljanje, ki veljajo za opravljanje skrbniških storitev za vzajemni sklad, saj je tam to področje podrobno urejeno.

K 18. členu (ločitev premoženja premostitvenega sklada)

Člen zagotavlja ločitev premoženja premostitvenega sklada od premoženja upravljavca in skrbnika z uveljavitvijo logike ZPIZ-2, ki velja za SODPZ.

K 19. členu (upravljanje premostitvenega sklada)

Člen določa obseg storitev, ki spadajo v okvir upravljanja premostitvenega sklada. Pri naboru se naslanja na določbe direktiv EU, ki urejajo kolektivno upravljanje premoženja (t.i. UCITS direktive) s to razliko, da izpušča trženje enot premostitvenega sklada, saj slednji ni namenjen širši javnosti.

K 20. členu (upravljanje premoženja premostitvenega sklada)

Člen podrobneje ureja pojem upravljanja premoženja sklada. Ker premostitveni sklad ni pravna oseba upravljavec upravlja premoženje premostitvenega sklada v svojem imenu in za račun premostitvenega sklada.

K 21. členu (odgovornost upravljavca)

Člen ureja odgovornost upravljavca za povzročeno škodo zavarovancem.

K 22. členu (prenos upravljanja premoženja premostitvenega sklada)

Ker kapitalski sklad ni podvržen nadzoru bodisi ATVP, AZN oziroma BS ter zelo strogi regulaciji, ki ureja poslovanje oseb, ki upravljajo s tujim premoženjem, člen zahteva obvezen prenos upravljanja premoženja premostitvenega sklada na institucijo, ki ima ustrezno dovoljenje za opravljanje storitve gospodarjenja s finančnimi instrumenti iz ZTFI, ki omogoča upravljanje premoženja v takšnih primerih. Člen podrobneje ureja tudi pogoje prenosa in odgovornosti obeh oseb. Za zagotovitev dodatne varnosti člen določa tudi obvezno soglasje skrbnika in nadzornega sveta premostitvenega sklada k prenosu. 

K 23. členu (načela naložbene politike)
Členu določa načela naložbene politike, ki jih mora spoštovati upravljavec premostitvenega sklada. Tako mora upravljavec premostitvenega sklada pri upravljanju premoženja premostitvenega sklada ravnati skladno s pravili skrbnega in varnega poslovanja in zlasti skrbeti, da se sredstva nalagajo v največjo in izključno korist zavarovancev, da se sredstva upravljajo v skladu s pričakovanimi ekonomskimi gibanji, da se zagotavlja zadostno likvidnost, potrebno za sprotno poravnavo vseh obveznosti, da se upoštevaje čas trajanja varčevanja zagotavlja najbolj ugodno možno razmerje med donosnostjo in tveganji, da so sredstva v upravljanju po vrstah in strukturi skladna z dospelostmi pričakovanih bodočih obveznosti. Gre za splošna načela, ki jih mora spoštovati upravljavec pri nalaganju sredstev zavarovancev, katerih cilj je čim varnejše nalaganje sredstev ob primerni donosnosti.

K 24. členu (naložbe premostitvenega sklada)
Člen določa, da se glede vrste naložb, limitov izpostavljenosti, obvladovanja tveganj, tehnik in orodij upravljanja z naložbami ter vrednotenja naložb premostitvenega sklada smiselno uporabljajo določbe zakona, ki ureja investicijske sklade in družbe za upravljanje, ki veljajo za vzajemni sklad. Navedena kompleksna materija je v zakonu, ki ureja investicijske sklade in družbe za upravljanje  namreč zelo podrobno urejena in je v celoti primerna in uporabna za namene tega zakona.

K 25. členu (stroški upravljanja premostitvenega sklada)

Člen določa vrste stroškov oziroma provizije do katere je upravičen upravljavec in sklic na ZPIZ-2, kjer je materija ustrezno urejena in povsem primerna za uporabo za namene tega zakona.

K 26. členu (čista vrednost sredstev premostitvenega sklada)

Člen ureja materijo čiste vrednosti sredstev in izračuna vrednosti enote premoženja ter vodenja registra osebnih računov zavarovancev. Člen določa tudi določa frekvenco izračuna čiste vrednosti sredstev in vrednosti enote premoženja, ki je osnova za obračun vplačil in izplačil v oziroma iz premostitvenega sklada. Metodologija je enaka kot pri vzajemnih pokojninskih skladih.

K 27. členu (nadzorni odbor premostitvenega sklada)
V tem členu je določeno, da mora imeti premostitveni sklad nadzorni odbor. Nadzorni odbor je strokovni organ, ki ga sestavlja sedem članov od tega dva predstavnika ustanovitelja, ki jih določi Vlada RS, dva predstavnika zavezancev za plačilo prispevkov, izvoljena na skupščini OKS-ZŠZ in trije predstavniki zavarovancev imenovani na predlog Sindikata športnikov Slovenije, izvoljeni na skupščini SŠS. Namen odbora je še dodatna stopnja nadzora nad poslovanjem in upravljanjem premostitvenega sklada.

K 28. členu (pristojnosti nadzornega odbora premostitvenega sklada)
Člen določa pristojnosti nadzornega odbora, ki spremlja poslovanje premostitvenega sklada ter nadzoruje delo upravljavca. Tako odbor preverja uspešnost upravljanja premostitvenega sklada, potrdi pooblaščenca za upravljanje premoženja in predlaga njegovo zamenjavo, obravnava in daje mnenje k poročilom upravljavca o tveganjih, katerim je premostitveni sklad izpostavljen, obravnava način in pravilnost obveščanja ustanovitelja, zavezancev in zavarovancev, odloča o naboru zavarovalnic, ki jih upravljavec predstavi zavarovancem ob izpolnitvi pogojev za pridobitev pravic iz 6. člena tega zakona, obravnava poročilo o pritožbah zavezancev in zavarovancev in obravnava poročilo o morebitnih težavah upravljavca pri izvajanju storitev upravljanja premostitvenega sklada. 

K 29. členu (obveščanje o stanju na osebnih računih zavarovancev)
Člen ureja redno obveščanje zavarovancev o stanju na njihovih osebnih računih. Tako mora upravljavec premostitvenega sklada vsakemu članu najkasneje do 31. januarja vsako leto po stanju na dan 31. decembra poslati potrdilo o stanju na osebnem računu zavarovanca in podatek o vseh vplačilih v premostitveni sklad v preteklem letu. V členu je urejeno tudi obveščanje zavezancev, ki v dobro zavarovancev plačujejo prispevke. Člen nadalje določa, da potrdilo, ki ga izda upravljavec premostitvenega sklada predstavlja legitimacijski papir za uveljavljanje pravic iz premostitvenega zavarovanja ter za uveljavljanje davčnih in drugih olajšav. 

K 30. členu (obveščanje o poslovanju premostitvenega sklada)
Zaradi čim nižjih stroškov ob hkratni skrbi za primerno obveščenost zainteresirane javnosti mora upravljavec izdelati revidirano letno poročilo in ga objaviti na svoji spletni strani. Člen določa tudi skrajni rok za objavo.

K 31. členu (zahteva za izplačilo enot premoženja)

Člen ureja postopek izplačila privarčevanih sredstev iz premostitvenega sklada.

K 32. členu (premostitvena renta)
Člen opredeljuje premostitveno rento, ko časovno limitiran denarni prejemek, katerega višina in obdobje prejemanja sta odvisna od višine odkupne vrednosti enot premoženja premostitvenega sklada vpisanega na osebnem računu zavarovanca. Višino premostitvene rente iz tega člena izračuna zavarovalnica, ki bo rento izplačevala. V izogib morebitnim zlorabam člen določa, da podrobnejša pravila in minimalne zahteve, ki jih mora zavarovalnica upoštevati pri izračunu premostitvene rente, določi minister, pristojen za finance. 

Nadalje člen opredeljuje postopek prenehanja varčevanja v premostitvenem skladu in uveljavitev pravice do premostitvene rente. Ko zavarovanec uveljavi pravico do premostitvene rente, upravljavec unovči odkupno vrednost premoženja, vpisanega na osebnem računu zavarovanca in v imenu in za račun zavarovanca sklene zavarovalno polico, po katerem zavarovanec pridobi pravico do premostitvene rente. Zavarovanec ima pravico, da izmed zavarovalnic, ki mu jih predstavi upravljavec, izbere zavarovalnico, ki mu bo izplačevala premostitveno rento. Člen nadalje določa, da lahko premostitveno rento izplačuje samo zavarovalnica, ki ima dovoljenje za opravljanje zavarovalnih poslov v zavarovalni vrsti življenjskih zavarovanj, po zakonu, ki ureja zavarovalništvo.

Z dnem, ko se odkupna vrednost enot premoženja prenese na zavarovalnico in se sklene zavarovanje iz prejšnjega odstavka, prenehajo vse obveznosti upravljavca iz naslova premostitvenega zavarovanja  po tem zakonu. Za izplačevanje premostitvene rente iz prejšnjega odstavka mora zavarovalnica oblikovati poseben kritni sklad, skladno z določbami zakona, ki ureja zavarovalništvo, ki je ločen od ostalih kritnih skladov s katerimi upravlja. 

K 33. členu (enkratno izplačilo v posebnih primerih)
Člen ureja posebne primere v katerih lahko zavarovanec namesto premostitvene rente uveljavi pravico do enkratnega izplačila odkupne vrednosti enot premoženja vpisanega na osebnem računu zavarovanca. Prvi tak primer nastopi, če sredstva na osebnem računu zavarovanca ob izpolnitvi pogojev iz 8. člena tega zakona ne presegajo 5.000 eurov. Razlog za takšno določbo je višina privarčevanih sredstev, ki ekonomsko ne upravičuje izplačevanje mesečnih premostitvenih rent. 

Nadalje člen določa, da premostitveno zavarovanje preneha tudi, če zavarovanec umre pred izpolnitvijo pogojev iz 8. člena tega zakona.V tem primeru pridobi oseba, ki jo je zavarovanec imenoval za upravičenca v primeru smrti, pravico zahtevati od upravljavca premostitvenega sklada, da ji izplača enkratno denarno izplačilo v višini odkupne vrednosti premoženja, ki so bile vpisanega na osebnem računu zavarovanca.V primeru, dazavarovanec ni navedel upravičenca za primer smrti, preide ta pravica na dediče zavarovanca, ko zahtevo za izplačilo podajo vsi upravičenci za primer smrti oziroma dediči zavarovanca.

K 34. členu (enkratno izplačilo)
Člen omogoča, da lahko zavarovanec ob izpolnitvi pogojev iz 8. člena tega zakona od upravljavca zahteva enkratno denarno izplačilo v višini odkupne vrednosti enot premoženja vpisanega na osebnem računu zavarovanca tudi v drugih primerih, razen primera iz prvega odstavka 33. člena tega zakona, vendar v tem primeru ni upravičen do nobenih posebnih davčnih olajšav po tem zakonu.

K 35. členu (davčni status vplačil)
S tem členom je določena davčna olajšava za vplačane prispevke v premostitveni sklad. Osnovno izhodišče je, da je vsem zavarovancem (ne glede na njihov pravni status v odnosu do izplačevalca dohodkov)  določena enakovredna davčna olajšava. Zaradi navedenega izhodišča in poenostavitve v izvajanju zakona – predvsem pri izplačevalcih dohodkov- se plačani prispevki za zavarovance ali priznajo kot odhodek pri obdavčevanju dohodkov iz dejavnosti po ZdoH ali niso obdavčljivi dohodki po ZdoH. Za delodajalce, ki plačujejo prispevek po tem zakonu za zavarovance pa je določeno, da se prispevek šteje kot odhodek po ZDDPO.

K 36. členu (davčni status izplačil)
S tem členom je določen davčni status izplačil premostitvenega sklada upravičencem. Za premostitveno rento, ki se bo izplačevala uživalcu (upravičencu) v mesečnih zneskih je določeno vštevanje v davčno osnovo obdavčevanja dohodka 30% premostitvene rente, za izplačilo v enkratnem znesku pa je določeno vštevanje v davčno osnovo obdavčevanja dohodka 50% odkupne vrednosti enot premoženja.

Taka ureditev spodbuja najuspešnejše slovenske športnike, da podpirajo ohranjanje teh dohodkov v Sloveniji. 

K 37. členu (nadzor nad poslovanjem premostitvenega sklada)
Člen v zvezi z določitvijo pristojnosti za nadzor nad poslovanjem premostitvenega sklada uporablja enak pristop kot že velja pri SODPZ. Tako je določeno, da je za nadzor nad poslovanjem premostitvenega sklada pristojen minister, pristojen za delo. Nadzor nad pravilnostjo upravljanja premoženja premostitvenega sklada izvaja Agencija za trg vrednostnih papirjev. Pravilnost poslovanja premostitvenega sklada z vidika davčnih pred¬pisov nadzoruje Davčna uprava Republike Slovenije.

K 38. členu (nadzor nad izplačevanjem rent)
Člen določa pristojnost za nadzor nad izplačevanjem rent. Določeno je, da je za nadzor nad izplačevanjem premostitvene rente pristojna Agencija za zavarovalni nadzor, ki nadzor opravlja v skladu določbami o postopku nadzora po zakonu, ki ureja zavarovalništvo.

K 39. členu (kazenske določbe)
Člen določa kazenske določbe v primeru kršitev posameznih določb zakona.

K 40. členu (rok za izdajo podzakonskih aktov)
Člen določa rok za vzpostavitev registra iz 10. člena tega zakona.

K 41. členu (pričetek veljavnosti)
Člen določa začetek uveljavitve zakona.

